url: =Minam picing i suahna dingin ~ Hau Za Cin :: ZOMI DAILY\nposted on 28 December 2015 at 10:25 am Lomkholna: Article, Hauzacin\nMinam picing i suahna dingin minam picing lungsim i neih kul hi. Mihing tulza tampi tawh a kibanga i ngaihsut theih kisam hi. A kibang cih ciang ngeina, kampau, biakna cihte kibang khin ding cihna hipah samlo in; sisan khat pua, sul khat kual, tuun sung khat piang hi hang i kicih theih kul ka cihnopna hi. Innkuan khat leh nih, khua khat leh nih leh beh leh phung sung ciangciang khawng bek huap ngaihsutna i neihte i paihmanga, i beisak kul hi.\nA hun leh a mun zui a ngaihsutna picing i neih theih zong picing gamtatzia hi a, tua bang gamtat kilawm a kisam minam i hita hi. I minam milip hong kibehlap in, i nekzonna, i zinsuk zintohna hong kidanga, i biakna zuih ut, i mimal lunglut hong kidangin, i politics muhdan zong hong kibang nawnlo a, i duh i deih hong kibang khin thei nawnlo in, innkuan khat zong i lunglut leh i hoihsak hong kidangta hi. Tua manin ‘picing lungsim’ i puak theih ding hong kisam pha diak hi.\nThuakzawhna (tolerance), ahih kei leh theihsiamna (understanding), ahih kei leh midang ngaihsutzia theihsiampihna cihte minam picing te neih sitset khantohna nuntakzia ahi hi.\nTua bang a nei theilo minam pen a picing nailo, a niam mahmah, a khangto nailo leh a mitkeuh nailo minam ahi hi. Ei cih sangin Kei cih thupisak zawkna, ngaihsun khawmni cih sangin Kei ngaihsutna cih nopna, semkhawm ni cih sangin ka gen teng sem un cih lungsim te nam niam leh khangto nailote neih leh gamtatzia ahi hi. Democracy hilo Autocracy zang guapguap lai cihna hi.\nMinam picing lungsim i cih ciangin bang hi mawk ding hiam? Haksatna, lungdamna, gelkholhna i cihte a picing, a hoih a zangsiamte. Na khat peuhpeuh ahihna bang lian in a mu theite cihna hi. Ahihna bang lian in mu thei cih ciangin a hoih leh ahoih in mu ding, a siat leh a sia in mu ding cihna hi. A hoih hi napi a hoihlo a mu hilo in; a hoihlo zong a hoih a mu hilo in. Liangko kikim ding deih, To leh Sal om ding deihlo cihna hi. Tua bang ahih kei leh To sem leng nuam dinga, sal suak leng nuamlo ding hi.\nMi picing i cihte in naupang lungsim paaita hi. Naupang ngaihsutna ah ama pa pen a hatpen hi tawntunga, picing ngaihsutna ah a pa pen a hatpen hi tuanlo hi. A sia apha khensiam in a hoih zui in, a sia puah a, a kilawm in gamta hi. Naupang in a sia a pha khentheilo in a kem ding kisam a, a pattah ding mi kisam hi.\nPicing in biakna pawlpi khat ah ngaihsutna tuamtuam om hi cih thei a, tua ngaihsutna tuamtuam te pomsiam hi. Thu kikup ciang ama ngaihsutzia tawh a kibanglo om ding cih tel a, ama ngaihsutna sangin a hoihzaw a ngaihsun om dinga, ama ngaihsutna ciang a ngaihsun banlo zong om ding cih muthei hi. Ngaihsutna hoih pen zong zahtak in, a niam pen zong zahtakbawl siam hi.\nZomi zong minam picing i suahna dingin minam sungah ngaihsutna a tuamtuam om ding cih i theihsa ahih manin tuate i pomsiam ding, thupi i sak om dinga, thupi i sak kholloh pawl zong om ding hi. Biakna zuihzia ah zong ngaihsutna hong kibang khinlo thei ahih manin a tuam deuh, a veikeh deuh i sak cih bang om tek ding hi. A tam man in maan khin lo thei a, a tawm manin khial khinlo thei hi.\nTua bangte mimal suahtakna hi ciin i pomsiam ciang Zomi sung nuam ding hi. Politics ah zong tuamah bangin pawlkhat in Zomi Party thupi sim dinga, pawlkhat in party dang thupi sim kha ding hi, ahi zongin i bulpi Zomi ihihna kikhel tuanlo a, deih leh zuihnop kibanglo hilel hi. Crusade leh Cialpi a thupi sim mahmah sia pawlkhat om dinga, Lai Siangtho sangkah leh Pasian thu sinna a thupi sim pawl om ding hi. Kha Siangtho deihna bangin pai ding cih a thupisak pawl om dinga, Kha Thu limlim a zadah hilo napi a thupi simlo zong om veve ding hi. Tua te khempeuh biakna hi a, kitheihsiamsak ding picing gamtat ahi hi.\nKhantohna leitung ah a hoihzaw, a siamzaw, a pilvai zaw cih bang om tawntung a, kisin den ding, kisin tohtoh ding a thupi mahmah ahi hi. Tua bang kisinna ding in kisin dinga kisam i sakte a pulak thei, a pholak thei, a lakkhia thei mi kisam hi. A hoihna bekbek a genthei mi kisam a, a hoihlohna bekbek a gen thei mi zong kisam veve hi. Vallua ta ei, ciin a khaamna (break) tuan thei ding zong kisam kik zel hi.\nA tawmlua lah hoihlo, a vallua lah hoihlo, a hoihbek in a zeek thei ding moderator zong kisam hi. Moderator sem dingin kum upa cih manin ngaihsutna upa khin tuanlo thei a, kum naupang cih manin ngaihsutna naupang cih zong hikhin tuanlo hi. Minam hi in, mimal hi in, pawlpi hi in, kipawlna hi in, innkuan khuasung, vengsung hi ta leh “hici zaw deuh leh” cih a genkhia ngam, a pulak ngam a om kei leh tua society pen khangto lo dinga, kiam lam manawh kha ding hi.\nA hoih zaw ding akipulak naak leh “himah ei” ciin a saangsiam paha, a kisin pah, a hanciam pahte khangto a; “kei nong tua cih se” ci a kikhasia sak ahih leh a khangto lo ding ahi hi. Minam picing suahna dingin i khialhna i hoihlohna hong kipulak leh i saan siam ding, ka kipuah kul hiveh e, i cih theih ding a kisam ahi hi.\nIndia gam ah Lusei te a khan mahmah na khat uh pen amau ahoihzaw ding thu khat thei le uh numei pasal cilo in kihilh pah ziahziah uh, kigenpah, maitang ah zong kipattah pah uh hi. Khatveivei zakdah huai phial hi. Ahi zongin “an open rebuke is better than secret love” cih pen mucian lua uh ahih manin hizah in khantohpih uh hizen hi. Zomi te pen kihilh ngamlo, kihilh leng zong — nang hilh ding ciangciang hisam keng e — kici pian thong in, kihehnuam phial thei hi.\nEnglish, Briton te ka cihna, bang kekkek, ka tuahkhak khat lawmpa pen ka kimuh masak uh pan ka kimuhkik uh ciang, “hih teng na kisin in” ci hileh kilawm tak in, a kilawm ding a cih teng hong gen giapgiap mawk hi. I ngaih khikhe hang nopmawh kisa veve hi. Ahi zongin hong itna, hong deihsakna pen kimangngilh thei lo hi.\nMinam picing i suahna dingin, i minam kalsuan zia ah, i minam ngaihsut zia ah, i minam gamtatzia ah a hoihlo i sakte pulak in, kibawlphat sawm in; a kizui nailo, i theih nailohte kisin in hong hilh hong tai a om leh zong saangsiam, pomsiam in, kipuah leng i kilaamtoto ding hi. Lai Siangtho sungah Paunak laigelhpa in, “tate picing ding na deih leh ciangduai tawh sat ding phamawh sa kei in” ci hi. Minam zong ciangduai tawh sat a kul hun om ding hi. A picing nuam, a picing nailo pen in hong at hi ing ei. Hau Za Cin, Phuitong Liim\nPrevious: Migina khat suahnading akisam thuthum ~ Dr. Do Suan Mung\nNext: Biography of Rev. Khup Za Go\nVondeih Kep Ding – 39 (Pau Khan Kap)


timestamp: atn

url: =To the Top! Best of Lands' End Top Floor, Screened Deck, Pools, WaterPark, Wi-Fi - Osage Beach\nProperty # 4739394ha\n2. Osage Beach Premium Outlets0.7 mi\n4. Lake Regional Hospital0.9 mi\n5. Bear Creek Valley Golf Club2.2 mi\n6. Sycamore Creek Golf Club2.3 mi


url: =ZAM Thupuak :: 10 September 2017 (Khuahun zui in gamtat kidawm ni) :: ZOMI DAILY\nposted on 9 September 2017 at 10:56 am Lomkholna: Malaysia, News, Refugee, ZAM, Zomi\nKhuahun zui in gamtat kidawm ni :: Ih kawlgam ahi Rakhine gam sung a om mivom te leh kawlte vai tawh kisai in leitung mun tuamtuam kizel mang ta in gam tuamtuam ah zong lungpho na om kawikawi hi. Nung deuh mahmah in zong hih vai hang lungkim loh na tawh Indonesia a om kawlgam palai zumpi (Embassy) sung ah meikuang kilot hi. Hih vai pen a thu hong poimawh mahmah na tawh kizui in a diakdiak in Malaysia om ei a dingin hong lung hih mawh huai semsem hi.\nMalaysia gam sungah biakna lam a thahat mahmah pawl khat in zong hih buaina tungah kawlgam mi te hong gawh nuam mahmah uh ahih manin I om dan I khawl dan te ah kidawm ciat ni.\n1. Zomi ten na Zomi hihna Card leh Chirstian hihna van khatpeuh napum tungah vom/keng den in. 2. ZAM makaite, pawlpi siate, khua makai te phone No. na vakkhiat ma limtak ciamteh phot in. 3. Ahih theihleh Zomi a hilo kawlgam sung a minamdang te tawh zong kithuah/na semkhawm kei zaw in.4. Kawlsai khawng ah zong mawk ciakciak kei in.5. Nitak 10:00 khit zawh puapial non lo ding, zingsang zong lollua lo ding. 6. Hawhna ciahna ah kidawm in, nangbek vak khia kei in.7. Khuasung vakciang kithawi sitset ding. Zuu kamnam te tawh kithuah loding.8. Zomite haksatna tuak/ kimat thuak a om leh ZAM zum ah hong zasak pahpah un.\nZOMI IDOL 2017 A DEM DING TENG KI MUHKHOPNA :: Zomi Idol 2017 a dem ding peuhmah 13-September-2017, 1:00-3:00pm ZAM zum ah kimuh khopna munah pelhlo a nong pai nanghun i kiphawksak kik hi. Bang hang hiam cih leh tuamun ah kidemna ading athupi pawl khat kigen ding aa, kidemna ah zat ding Body Number te zong kipia ta ding hi. A kuamah peuh hunlap in hong pai un.\nKIDEMNA A ZAT DING LATE\n1. Naubangsang vaw (Phuak-Thein Khai, Sa-Niangpi)2. Tuhun Zomi (Phuak/sa-Thawn Kham)3. Zomi Mah Ngaizaw Ing (Phuak-Suum Mung, Sa-Stephen Mang)\nAngai nuampeuh mah in hih contact ah la kingen thei hi.Cii Cing – 0111 2828 482\nJudges, Committee leh a kidem dingte kimuh khopna\n1pm – 3pm, ZAM Zum\nTop 20 telkhiatna\n10am – 5pm, Shalom Christian Fellowship (Kota Damansara)\nTop 10 telkhiatna\n12pm – 5pm, Shalom Christian Fellowship (Kota Damansara)\nTop 5 telkhiatna\nZomi Idol 2017 telkhiatna\n11 am – 5pm Chinwoo Stadium\nZOMI LEAGUE TAWH KISAI ZAKSAKNA : Khuado pawi muakna ih bawl zel ahi Zomi League pen a ngeina bangmah in kinei ding a, kimawl ding hun pen September 27, 28, 29 ni (3) sung hi ding hi. Lutman pen team khat ciangin RM 800 leh Deposit RM 400 hi ding a, min sazian pen September 18 ni a nungnung pen in piak ding ahihi. September 18 (Monday) ni in Group khenna zong kinei pah ding hi. Sazian hong ki piapia ta hi. Team sazian hong pia sa teng 1. ZCF-Canaan 2. ZEM 3. MLPP\nOnline Pan Pilna Sinna : EDU/ UNHCR Education Unit te’ vaihawmna tawh online Learning Portal, Courser -a – Galtai khangno te Kum 13 tungsiah ten ciangtan omlo pilna kisin thei hi.\nCourse / Topics Sintheih TengCommunication, IT, Maths, Science, Language and etc.Hih course nazawh leh Leitung a Universities minthang ten na zawhna tawh kizui in Zawhna letmat (Certificate) hong kipia thei ding hi, hih free course pen June 2018 dong bek kihong ding ahihman in, na lunglut leh kinsep mahmah in. Hih laisinna ah laptop leh online internet cihte kisam se loin, Khatvei na download ding bekkisam ding hi.Theih behnop a om leh UNHCRCoursera Administrator – 03 2118 4933Address: 570 Jalan Bukit Petaling,50460 Kuala Lumpur.\nPa Thang Sian Mung–Phaiza, Zolia Sancingpa in Pasian leh a Zomi pihte aveina tawh 06 April 015 (Thursday) ni akipan tuni dong, kha thak kal masa simin ZAM ah palai te thu hong ngetpih den hi. September kha ai dingin 05-09-2017 ni-in thungetna hong neihpih in kilungdam mahmah hi. Topa’n Zomi te ading hong zatsak semsem tahen.\nZOMI BUP KHUADO PAWI AH MAPANG KHAWM NI :: Zomi Ngeina Khuado Pawi limtak a bawl dingin thukimna kinei hi. A mun Zomite Khuado Hall, Chin Woo Stadium mah kipsak hi. Khuado pawi nasiatak i bawl nading in sum leh pai tampi hong kisam ahih manin muanna leh lametna lianpi tawh Khuado Committee in anuai a bangin mapang khawm dingin kong zawn uhhi. 1. Khua kipawlna pan RM200 pan atungsiah, 2. Biakna pawlpi khat ciang RM300 pan a tungsiah leh Khuado ni dingin 16 October 2017 (Monday) ni dingin ki kipsak hi.\nKHUADO PAWI A DING PANPIHNA HONG PIA TENGI khuado pawipi a dingin mapang khawm Khua kipawlna leh pawlpi te tungah nakpi tak in lungdamna I pulak khia hi. Kilung tuakin mapang khawmin I sepna in nalian pi hong sem sak zo hi. Zomi Khuado pawipi a dingin I vek in mapang khawm ciat ni.\nRM 300 tawh mapang khawm teng1. Zomi Catholic Community-Malaysia (ZCCM)2. Zomi Innkuan-Rawang3. Myanmar Believers Fellowship Pawlpi (MBF)4. Zomi Ebanezer-Malaysia Pawlpi (ZEM)5. Zomi Christian Fellowship-Kajang (ZCF-Kajang)6. Zomi Christian Fellowsih– Canaan (ZCF-Canaan)7. Malaysia Laipian Pasian Pawlpi (MLPP)8. Zomi Christian Assembly (ZCA)\nRM 200 tawh mapang khawm teng\n1. Thalmual Innkuan Malaysia 2. Darkhai Unau-Malaysia 3. Mualpi Innkuan– Malaysia 4. Haupi Khua kipawlna 5. Vongmual Khua Kipawlna 6. Tuithang Innkuan-Malaysia 7. Limkhai Bung Khua Kipawlna 8. Saipimual Khua Kipawlna 9. Zung Khua Kipawlna 10. Cikha Innkuan Malaysia 11. Buanli Khua Kipawlna 12. Mualnuam Khua Kipawlna 13. Chanthagyi Khua Kipawlna 14. Taaklam Innkuan Malaysia 15. Ngalbual Khua Kipawlna 16. Suanghoih Khua Kipawlna 17. Saizang Khua Kipawlna 18. Tuimui Khua Kipawlna 19. MZYA(Malaysia Zozang Youth Association) 20. Dimpi Khua Kipawlna 21. Kansua Innkuan 22. Sezang Vontawi-Malaysia 23. Anlangh Khua Kipawlna 24. Selbungh Khua Kipawlna 25. Laaitui Innkuan-Malaysia 26. Pyidawtha Innkuan-Malaysia 27. Zomi Christian Fellowship—Dengkil (ZCF– Dengkil)28. Phaiza Khua Kipawlna 29. Cingpikot Khua Kipawlna30. Malaysia Tedim Suangpi Innkuan31. Heilei Innkuan Malaysia\nRM 150 tawh mapang khawm teng1. Tualeng Khua Kipawlna\nRM 100 tawh mapang khawm teng1. Bapi Khua Kipawlna2. Teeklui Khua Kipawlna3. Tungtuang Khua Kipawlna\nZAM ZUM AH HONG HAWH : Pa Thang Suang Dongh (Kapteel Khuamakai) leh Thual Lian Thang (Secretary) te ZAM zum ah hong hawhin thungetna hong neihsak ahih manin kilungdam mahmah hi. Topa’n thupha hong piak sak semsem tahen.\nZAM ZUM AH HONG HAWH :Singapore Bible College pan Rev. Matthew leh Sister Elsa Yap te Zomi Association of Malaysia (ZAM) zumah hong hawh in thungetna hong neihsak ahih man in kilungdam mahmah hi. Topa’n a thupha hong piaksak semsem ta hen.\nDAHPIH NA :: Lailui Khua mi Nu Ciin Lam Nem(Kum 29) in nawi Cancer natna tawh 4 September 2017 ni in hong nusia a, 05 September 2017 ni in Sungai Buloh han ah kivui hi. Amah pen kum (29) pha pana, a pasal leh a tate 3 zong Malaysia ah om uhhi. ZAM/ZSM member khat a hihna tawh kizui in ZAM zum pan in dahpih na I pulak khia hi. A dah a kap khempeuh Topa Kha Siangtho in a lamdang in hong heh nem tahen.\nTHONG LAM BUAIPIH TENG1. En Deih Kua Mung(Kansua) Sentul a nasepna pan kiman Jinjang lockup ah buai pih laitak 2. Pau Gin Thang(Kawl Dimzang) Sentul a nasepna pan kiman Jinjang lockup ah buai pih laitak. 3. Zo Ram Thang(Champhai) Bukit Jalil Camp ah kikan\nZATO VAI BUAIPIH TENG1. John Kham Za Kap(Bukphil) Klang Zato2. Do Za Tung(Thalmual) IPR3. Khup Thawn Ding(Ngalbual) GHKLZato lam tawh kisai Contact : Sia Khuppi 016 3838 014, Sm CiiCing 011 1282 8482\nSTORE KEEPING :Khasum RM1300-1500 kikal, Nasep hun nai 8 sung. Omna pia ann pialo. UN card nei hi ding.Amun : Sri Rampai\nSea Food Ansai ah Pasal 2 inn nunglam sem thei kideih Khasum RM1200 tawh kipan ding. Nasep hun nai11 sung Omna pia-Anpia. Offday-Kal1- khatvei offUN card nei kideih zawA mun -PJ\nHotel HOUSEKEEPINGParttime/Fulltime leh Hotel sungah Waiter/Waitress ding kideih hi. Khasum RM1400-1500 kikal, Nasep hun 8:00 AM-8:00PM. Omna pia lo. An pialo. UN card nei hi ding. A mun: LRT Dang Wangi Station & Monorial Medan Tuanku station kiimteng.Nasep tawh kisai Contact : Sia Khuppi 016 3838 014\nLUNGDAM KOHNA 1. Pau Sian Muang(Kahgen) RM502. Nang Khaw Khup(Bukphil) RM203. Sian Za Dim(Mauvom) RM20Panpihna hongpia khempeuh tungah gen zawhloh lungdamna lianpi ZAM pan kong tangko uhhi. Topa’n Zomi te adingin mapang zo semsem dingin thupha hongpia tahen.\nPrevious: Singapore ah setkahlei Escalator khat ki zialtongawp, numei khat tawmliam\nNext: Biakinn sungah naupang te kepzia ding ~ Go Lian Kap


url: =Thu tuampi khat ong sung dih ning ei!\nNunglam aa i ngahzawhloh, Tedim District vai, ka ommuan aa ka ngaihsut kikkik ciang, Tedim in ngahlo aa Hakha in ong ngah Pasian deihna lianpi khat om sa-ing.\nAhun laitak inbel, zawhloh ding thei gige vote aa khending aphu Pu ZoZam kheltat ngam kasa aa, zawhloh ding pipi vote akhiasak Speakerpa zong ka hawmthawhtha suak peuhmah hi. ZTK, Tedim ah i MP te'n siauhkik, ngetkik hamtang ding a gen uhteh tha kangah peuhmahhi. "Tedim District lian nong ngah uhleh 2015 nangawn nong semsuak uh zongin" ci-in kei thu ong kimangding bangkhat in ka genkha lianghi.\nTedim, Tonzang, Cikha in atuam aa nget akulna a om mahmahlo ahihlam i ngaihsut khopding ong sung hipong leng,\nTutak Falam District akici sung ah, Falam, Tedim, Tonzang, Cikha, Rih Khudar township 5 a om ihihi. Cikha leh Rih Khuadar beltownship akipan pan cini. Hih 5 sung ah 3 pen kamphen kul hetlote tenna hi limlim phot hi. Adang Falam leh Rih Khuadar sung nangawn ahNgawn kual khawng eisang ki Zomi sak bek zong hilo, bul zaw lai uhhi ci-in i mipil thukan te'n gen uhhi.\nDemocracy kalsuanna gina taktawh ong kikalsuan henla district council khawng thunei takpi in ong kiphuan hileh, district zum Falam ah a om zenzen hang, thuneihna alen taktak ding ei tamzaw ihihman in ei aa ding hi gige aa, i kituh lah i khua aa office omding sang thunei ding akituh ihihi.\nE'n atuam i nget kei naakleh, Falam aa office om laisiah, Falam in ko bek ci-in tuam ngentheilo ding uh aa, ong hua phial taleh ong hawl khia theilo ding hilaihi. Tedim, Tonzang, Cikha in i tuamlaksang i gam lianzaw ding aa, ei thuneihna lah hiveve ahihman in, Pu Zo Zamte, Speakerpa tetung lungdam koh ding na hizaw hi. Pasian zia zong lamdang veve kasa hi.\nE'n atuam i nget masiah Falam inlah ong sawl khia thei kei in, e'n lah nget sawm mahmah kei lehang ci aa ka ngaihsut khaakteh, Chin State ah hih khua teng kigawm zah aa alian district omlo ding ahihman in, nopci mahmah kasa hi.\nKhatveivei gualzawh nopna, gualheu nopna lungsim ong lutluatding bang kidop akul mahmah ding ongsuak hi. A pongpi in enpak hilehang zong Falamte icih Laizote bel adangte leh ei bang samlo in ahuaiham gawp, aduhhop gawp hilo, alungsim nem mahmahte, thupi khual hamtang te, tuabek zong hilo, taang pek pan aa amau gam sung aa nuamtak aa a busa khawmte ihihman in kipawlkhawm thei mahmah in zong ka ki-umlelhi.\nAtawpna ah i mailam ding eigeel sang Pasian mah in ong geelsak leh leplep kul nawnlo ahihman in, Pasian tawh thukimna khat lathak in, "Topa aw ka innkuan sung, ka minam sung vai uh nang ong hawm inla, nang vai teng ko ong sawl in" ci-in kithukim zo lehang lemtuak pen kasahi.


url: =Huihpi Sungah Vantungmite - Zomi Adventist Innkuan\nNitaak khat, New Caledonia khuapi lian ahi, Noumea khua nawl lam a om, a inn vuah, hong ciahtoh kawm in mualdung mualvaai ah, awng iin, a kuutgawpna aw’ azi Annie in za hi. A mihingpa ngawi ta ahihna thei pahlian hi.\nKhuaphia vanging tawh guah tam mahmah hi. Khuahun genkhol theite’ genkholhna ah, Cyclone Erika kici, huihpi in New Caledonia gam nuaigawp ding ahihmanin tua nitaak in kuamah innpua ah pai lo-in innsungah om khinkhian ding ahi, ci uh hi.\nMigilo, zukham khat tawh innsung ah thang-awk banga om ding Annie ut lo hi. Tua ahihmanin kum thum a pha, a tanu Morgane leh kha giat a phapan a tapa Leonce Junior te phaam phei in mawtaw sungah denna phei-a, nawhsa takin hawl vingveng hi.\nA mawtaw datsi a bei mateng Annie in hawl suak hi. Singkung gei khat ah lungmuan om tum mel lo in hong khawl hi. Ahizongin huihpi guahpi nuai-ah tua mun pen muanhuai pen dingin a lamen hi. Huih khauhpi te in a mawtaw hong muutpaai dekdek a, a sungah khua nak dam mahmah hi. Puanlum ding bangmah a kigin kholh loh lam Annie in phawk vat hi.\nTunglam en kawm gega sa-in, launa tawh a liing hi.\nVantungah a tultul-a sim vantungmite kileh suk kileh to in, a manlah mahmah uh a mu hi. Pasian’ Tokhom ka mu kha hiam, ci-in lametna tawh a ngawng hong dokto geekgaak hi. Tua khit ciangin vantung kikhaak kik in, vantung panin kahlei khat hong kidawh suk a, a mawtaw gei uh hong baansuk hi. Khauhual pi tawh kibawl kahlei tawh kibang hi.\nTua kahlei zui in vantungmi thum hong kumsuk hi. Annie’ muh ngei ataang kici khempeuh sangin a taangzaw uh hi. A maitang uh taang lua ahih manin hoihtakin mucian theilo hi. Amaute saang mahmah in, khaa nei uh a, khuavaak mahmah tawh kituam uh cih ciang bek mu thei hi. A mawtaw mai-ah vantungmi khat va dingg a, a lian mahmah ama’ khaate zal deedaa-in, mawtaw nunglam dong baan phei hi. A dang nihte pen mawtaw’ vei le tak ah dingg uh a, a maute in zong a khaa uh tawh a tuam uh hi.\nThakhat thu-in Annie’ launateng hong beivat ziau in, lungmuanna hong nei hi. A mitte hong gik iin, a ihmut hong suak aa, nuam takin hong ihmu thei ta hi.\nTu-in kumsawm val gualgual a phata a tate un zongh, tua bangh zan lamdang sungah akihelkha ahihlam uh umh zolo phial uh hi. Tuni tuhun in zongh tua bang dan tawh akibangh thute tuak kha, theikha nuam uh hi. Tua bang om kik thei mah ahihlam Annie in atate’ kiangah gen hi.\nA beisa kum thum lai-a, Sabbath 13na mission sumpite khenkhat tawh New Caledonia gam a, tuikulh khat ahi Mare` tungah a om, Naupang Sabbath School innkhaan ding nih lamna ah ki huh khin hi. Mi tampite in Pasian a muh theih nadingin Mission sumpi tawh nong huh ciat man un lungdam mahmah hi.\nPrev post History of Inspiration in the Adventist Church (1844-1915)\nNext post Hihte Lakpan Aneupen


url: =A NUNGTA MISI. Agelh ~ Dong Za Mung - Laibu Saal\nHome > Thuluui/Articles > A NUNGTA MISI. Agelh ~ Dong Za Mung\nA NUNGTA MISI. Agelh ~ Dong Za Mung\nA NUNGTA MISI.\nAgelh ~ Dong Za Mung\nMatthai 26: 13 Note kiangah a man tak-a kong genin-ah,\nKeima hangin a piang lungdamna thu a kigenna leitung khempeuhah\nhih numei kiphawkin a gamtatnate kigengen ding hi,’ a ci hi.\nLeitung mihingte a si dingin kipianga, a nungta dingin kisi hi. I sih khit ciangin Hell khuk sungah maw; Vantungah maw, koi penpen hiam khat ah I nungta ding uh hi. Khutdawh ngenpa zong si dinga, sumhau pa zong si ding hi. Leitung a luah ding mihing tate sungah khat beek omlo hi. Mihingte nuntakna pen tom mahmah a, ni lim tawh kibang, meilum kaai pak tawh kibang, paakpalh tawh kibang hi, ci-in gentehna tuamtuamin kigen hi. Ahi zongin tua bangin a tom mahmah mitphiat kal tawh a kibang mihingte i nuntak sungin a a kisutsut ding tangthu I gelh ding kisam hi. Leitungah ei mah bangin tomkal a khualzinna uh zo in a huu san’ tawpna uh a saan’ khit uh hangin tuni ciang dong mah a nungta mi pawlkhat om hi. Tua bang mihingte pen ‘A Nungta Misi’ ci in mi’n i pia hi. Tua bang mite tangthu pen kisutsut khin a, kisutsut in, kisutsut lai ding ahi hi.\nTua bang mite pen mi tuam dang deuh aituam pian ngiat, tum dang diak cihte hituan lo uh a, eite mah tawh kibang nuntak khuasakna a neite mah ahi hi. Ahi zongin amaute in:\n1. Hehpihna le lainatna lungtang tawh nungta in kalsuan uh hi.\nMother Teresa nuntakna en dih ni. Amah pen August 26, 1910 in Albania gam khua neu khat ah suak hi a, a neu akipanin Pasian zahtakin Pasian gam le lei ading a kipia nuam mah mah khat ahi hi. Roman Catholic biakna zui uh a, nungak siangtho(nun) a sem hi. 1929 kumin ama nasepna tawh kizui in India gam hong tung hi. Tua bangin India gamah nasem in tawlpi khat a omna panin mizawngte, neek ding neilote, phaak natna veite, mite in mihing dinmun ah zong a koihloh tualniam mite, natna satna tawh kidim mite, meigong tagehte a muh ciangin hehpihna le lainatna lungtang paai ahih manin ama nasepna tawpsan in tua bang mite huh dingin 1948 kumin Missionaries of Charity cih min tawh nasep hong kipan khia hi. Tua bang a nasepna hangin mite in NU ci-in minpha pia uh a, Indiate bangin NU ci ngiat mawk uh hi. Mother Teresa makaihna tawh mite tungah hehpihna le lainatna hanga nuntakna kipumpiakin nasepna in leitung mun tuamtuam zelin lawhcing mahmah hi.\nAmah ahih leh September 5, 1997 in a huu san’ tawpna saangin a tawntung mun ah tawlnga ta hi. Amah a sih zawh tu in kum tampi paita se mah leh tuni dongin a taangthu kigengen a, kigengen lai ding hi. Amah a sih khit zenzen hangin nungta lai hi. A nungta misi khat ahi hi.\n2. Angsung khuallo kipiakkhiatna tawh nungta in kalsuan uh hi.\nKawlgam ah Pasian thu kiptakin hong phutkhia Kawlgam Tapidawte PA ahi hi. August 9, 1788 in America gam Malden khua ah suak a, a neutung akipanin a pil mahmah khat ahi hi. A sangkah ciangin zong pil tungtuang in pahtawina tuamtuam zong a ngah khat ahi hi. 1807 kumin B.A zo a, Plymouth Indepent Academy cih private sang phuanin, “Elements of English Grammer,” le “The Young Lady’s Arithmetic,” cih laibu bu nih zong gelhkhia in a hawmkhia hi.\nAma angsung khualin om hithiat nuam hileh nuam takin a nu le pa, a zi le ta, a u le nau, a khua le tui, a pawlpi tawh a om thei khat ahi hi. Ahi zongin angsung khuallo kipiakkhiatna hangin a nungta Pasian a theilo Kawlgam ah gentheihna tampi thuakin hong pai a, Pasian khuavak hong taang sak hi. Ama hangin Kawlgam in a nungta Pasian kithei in tuciang dongin tua khuavak kizom pai suak hi.\nAmah ahih leh April 12, 1850 kumin a na a sepsak Pasian kiangah a tawlnga khinzo hi. Amah a om nawnloh hangin ama thu kigengen dinga, kisutsut ding hi. Kawlgam Tapidaw tangthu kisut simin kisut dinga, American Baptist Foreign Missionary tangthu a kigen simin kigengen ding hi. Kigengen khinzo a, kigengen in, kigengen lai ding hi. Asih hangin a nungta lai ahi hi.\n3. Mite ading luangkham a kipiakhia tawh nungta in kalsuan uh hi.\nGam makai tuamtuamte:\nLeitung gam tampite’n gamdang a thahatzawte ukna sung pan suahtakna a ngahna uh ahang a tamzaw in makai khat ii luangkhamna hang na hithei zaw hi. Kawlgam bang en pak leng Boyoke Aungsan in a luang hong piakkhiatna hangin Kawlgam in suahtakna a ngah ihi hi. Tua mah bangin gam tampite zong a makaite i pumpiakna hangin suahtakna ngah om hi. Gam mite adingin a luangkham in a kipiakkhiatna hangun a gamun suahtakna ngah a, tua suahtakna tangthu a kisut ciangin amaute tangthu kisutsut hi. Kawlgam suahtakna tangthu I sut ciangin Boyoke Aungsan tangthu kisutsut a, kisutsut in, kisutsut lai ding hi.\nA inn ah a zi le ta, a nu le pa, a lawm a gual tawh nuamtak om hithiat thei himah tase leh midangte ading deihsakna hangin luangkham lianga akipiakkhiatna in a nungta misi khat a suaksak hi.\nI thulu tawh kimemat in gelh ding, gen ding a nungta misi tampi tak a om hi. Tuate khempeuh i gelh khin pah zo kei ding hi. Ahi zongin i ki theihsaknop bulpi ahih leh mihingte tom kal nungta pakin i si a, pawlkhatte lei ah a kiphum ni mah in a tangthu maimang zia a, pawlkhatte ahihleh kum tul kum za a kivei zongin amau thu kigengen, kisutsut in mite lungsim, mite nuntak khuasakna ah nungta tawntung hi.\nI Topa Zeisu mahmah zong nuam taka a om theihna a PA inn nuam panin lei mimawhte hehpihna le lainatna a neihna, ama angsung khual loin mite ading hong kipiakkhiatna, ama luangkhamin hong tatkhiatna hangin eite in vangam nuam i luah theihna lampi hong suak hi. Amah a sih khit hangin a tangthu kisutsut a, kisutsut lai in, kisutsut lai ding a, a tawntungin kisutsut ding hi.\nTua ahih manin i sih khit hangin a nungta misi khat i suah theih nadingin i damlai i nuntakna a manpha penpen in zang ciat ni..\nTopa’n thupha hong pia ciat tahen!\nDong Za Mung (Mauvom)\nAgape Tongdam Febraury 2017, Volume 15\nDong Za Mung Pasian Thu Thuluui/Articles\nItem Reviewed: A NUNGTA MISI. Agelh ~ Dong Za Mung Description: Rating: 5 Reviewed By: Cinpu Zomi


url: =ZYA min tawh USA zinna vai :: ZOMI DAILY\nposted on 23 July 2015 at 6:56 am Lomkholna: News, Zomi, ZYA\nZomi ulenau nulepa te aw\nZIUSA vaihawm sak natawh ZYA min in UN ah khawmpi sim in ka paina uh ah nuamtak in nana zo thei hi ung. Tua ban ah ZIUSA pan phalna om mah bang in Rev Pau Khan Khai (ZYA International Consultant) hong gelsak na tawh USA gam sung State 20, Khua 26 ah ZYA nasep pulak na le mailam kalsuan zia ding genna nana nei kawikawi thei hi ung.\nHih khual zinna ah Zomi ki it, ki vei tek in tua mah tawh kizui in ZYA nasep nading ci in huh na zong hong kipia ciat hi. Sum tang ban ah ZYA nasep na ading akisam Oxygen, Tan 10 D pahtawina ading, Sisan hawmte pahtawina ading, Camera le ZOFA ading cih bang in zong huhna kingah toto lai hi. Sumtang ngah zah ahih leh ngah masak sak zui in inn lam a ZYA Sumkeem pipa Pa Vung Za Khup tung ah nana khak pahpah ung in khak sa pen Ks. 15133500/- hi.\nNgah lai ding kamciam hong kipia ahih leh $1630 hi. Topa geelna sa hong thukim pih aa ahih leh July 23 Ni in Tulsa pan Kawlgam lam nana zuan kik ding hi ung. USA om sung hong zin do kawikawi Zomipih akua mapeuh tung hi ta leh sumtang a hongpia khia te ban ah van tawh ma hong pang akua ma ciat tung lungdam mahmah na ZYA min tawh hong ko phapha hi ung. Ih Biak Pa Pasian in akam ciam om mah bang in azah 30-60-100 dong in hong dim kik ding hi.\nGamleminam ading note tawh nasem khawm den\nPrevious: Zomi leh Tangthu thak\nNext: Zomi Kipawlna tuamtuam te dinmun etpakna


url: =Khangto Khawm Liailiai Dih Ni ~ Hau Za Cin :: ZOMI DAILY\nKhangto Khawm Liailiai Dih Ni ~ Hau Za Cin\nposted on 25 March 2016 at 7:00 am Lomkholna: Article, Hauzacin\nHuan khat sungah singkung a dimlet in suan lehang a vekpi in nungta khinlo uh hi. Dimlua in kidep uh a, khangtheilo in pawlkhat si uh hi. Leihoih na pia a tuisik na buak zongin khangkhia tuanlo uh a, thoza na kap a zatui na pia zongin hing tuanlo uh hi. Banghang hiam cih leh a vekpi vua a khanna ding uh mun kicinglo hi.\nIndustrial Age i cih machine tawh nasep kipat hun laiin mihing sep ding tampi machine in sem ahih manin mi tampi in sep ding taanlawh uh a, tampi in nasep ngahlawh hi. Tuhun ciang Information Age ah zong mi tampi in nasep taanlawh in tampi mah in muhlawh uh a, ahi zongin a vekpi un suakta khinlo uh hi. Mihing nuntakna leh kikholhna, kipawlna zong tua bangmah ahi hi. Industrialization hun ah nasem thei ding mi ki kaikhawm in a septheih ciat uh kisemsak in, tuate in a sep theih ciat uh a bulhkhawm, a lemkhawm uh hi. Information Age hun ah zong tua bangmah hi a, amau leptuah theih ciat a lemtuah uh ahi hi.\nHuan sunga singkungte na nawh khansak theihloh mah bangin mihing khantohna zong na nawh thei tuan kei hi. A kiton kul a, a khantoh khop uh kisam hi.\nMihing kipawlna ah machine bangin mihoih tampi lakhawm, koih khawm in khantohna i piangsak thei kei hi. Mihing khantohna pen a khangtolo penpente khantohna ciangkang tawh kiteh hi kici hi.\nMi khat samin Manager hiteh ciin manager tutphah ah tusak lecin manager sem theilo ding hi. Sem ngeilo ahih manin a semtheilo ahi hi. A niamlam pan a sanglamah sem thei dingin na pattah ding kisam cihna hi. Kahlei tampi a kah phot kul cihna hi. Mi khat bek ahi a, mi tampi ahi zongin tua pen a kibang ahi hi. Pattah, lamtoh, puahtoh, sinsak toh ahih phot kei leh a piang theilo ahi hi. Tua manin nang makai na hih leh na zoma makai dingte nang tawh a khangkhawm, a semkhawm, na pattah ngei khat ahih kisam hi. Mihing khat makai sem thei dinga na pattah khiat sanga lungkimna lianzaw mihing nuntakna ah tam hetlo hi. Tate nang dinmun (Nu leh Pa dinmun) ah ding thei dinga na pattah khit na muh zaha na lungdamna tamlo ding hi. Na lungkimna lian mahmah ding hi. Makai khat pattah cih pen tua tawh kibang hi. Khantoh khop kul hi.\nTua ahih theihna dingin kahlei siksan sawm tawh etteh dih ni.\n1. Lei hoihlo ah singkung a khan theihloh mah bangin makai hoih khat in mipi hoihlo, mipi ginalo makaih thei tuanlo hi. Makai hoih kisam a, mipi zong gina mahmah ding kisam hi.\n2. Amau khan ngeilohna leitangah singkung na suan hangin a sih kik veve bangin ama mizia tawh a kituaklo makai dinmun ah deihsak thu tawh makaiza a kipiak hang makai lawhcing hi theilo hi.\n3. Singkung a hinna dingin zung a kaih a kisap mah bangin makai hoih a suahna dingin makai khat peuh in panpih a tawsawn kisam tawntunga, makai a suah phet in mipi in zui het-hat pah, khangto khawm pah het-hat uh cih om ngeilo hi.\n4. A po lohna ding munah singkung a po ciangin a dangte a dep cip theih mah bangin ama makaihlohna ding mun ah makai a semte in mipi susia zaw hi.\n5. Singkung khata hik leh natna te singkung dangah a kilawh theih mah bangin makai ginalo in ama ginatlohna teng mipi tungah lawhsuksuk thei hi.\n6. Singkung lianzaw in a neuzaw te a domkang mah bangin makai gina khat in a nuaia mite domto in lamsanga, dingtangsak hi.\n7. Singkung kigamla pian leh a khan hoih mah bangin makaite zong amau leh amau a kisinna ding hun hoih piak siam ding kisam a, neh hehu, bawh lilu kisam tuanlo hi.\n8. Singkung a pona leh a ngatna lam laih leng a khan hoihzawk theih mah bangin makaite zong khatveivei kinawlkhin in kibullot thei a, mun thak leithak ah a kituahkhiat kul hi.\n9. Na huansungah singkung namkim a kikim in a khankhiat ding a hoih mah bangin makai thak ding dang tampi na pattah den, na tuibuak den ding kisam ahi hi.\n10. Singkung leh makai kibatna khat kimangngilh bawl theilo a, tua in – a khantoh kei leh a si ahi hi. Mai a nawt kei leh a kiamlam ahi hi.\nMailam ah makai dinga na deihte khempeuh singkung bangin na tui buah den kisam a, aktui bang dawm in na pattah kisam den hi. A khangto khempeuh a dinkhawl leh a dangte a delhphak ngeiloh bangin a khangto lo mipi leh makai in a khangto mi leh makaite phazo ngeilo ding hi; tua manin mainawt den, kalsuan den, kahtoh den kisam ahi hi.\nTua ahih manin mi khat bek madawk in khangto cih bang hilo in makaite bek zong mipi nusia in madawk hituanlo in a kitonin i vekpi in i khantoh ding kisam a, i khantoh tek kawmin ei lak ah a makai thei ding, a makai siam dingte makaite in mitsuana a pattah, a sinsak, a train tohtoh kisam ahi hi. Tua pen mipi leh mimal hamphatna ding ahi hi. Mipi pil mahmah in makaite hai mahmah cih hitheilo a, mipi hai mahmah in mipi pil mahmah cih zong tonkhawm theilo hi. Tua manin kuamah kitaisanlo a i khantoh khop liailiai kisam hi. Minam vai ah hi in, pawlpi vai ah hi in, kipawlna vai ah hileh zong kizang thei khin hi.\nTopa in a khangto khawm liailiai minam hong suaksakta hen. Lungdam.\nPrevious: UNHCR leh Malaysia kumpi te’n UN Card tuhvai kankhia khawmding\nNext: US gamsung khualzinna pawlkhat – 83


url: =Home Tutor in Sohna Sector-25, IB Tutor in Sohna Sector-25, Tuition Bureau Sohna Sector-25, Sohna Sector-25 Home Tutors, best tutors in Sohna Sector-25.\nSohna Sector 25 (1266)\nFor Home Tutors in Sohna Sector 25, Call: +91 888-222- 8844. Tutor Gurgaon in Sohna Sector 25 has qualified and dedicated Sohna Sector 25 tutors for home tuition in Sohna Sector 25 who are responsible and result oriented. Our tutors in Sohna Sector 25 always try to go the extra mile. The tutors in Sohna Sector 25 provided by TutorGurgaon.Com take extra pains for their students in Sohna Sector 25 to produce the best possible results.


url: =Vaimim gap thum tungpan thalakna ~ Dong Mung :: ZOMI DAILY\nposted on 31 January 2019 at 5:07 pm Lomkholna: Article, Dongmung\nLeitung i nuntakna sungah na khempeuh neu ngaihsut ding leh neu muh ding bangmah omlo hi. Na lianpipite pen neucik pan hong kipankhia hi-a, a piang theilo om loin a piang nailo bek om hi. Tua ahih manin tutung i thalak nadingin vaimim gap thum thu lungngai khawm dih ni…\nHun khat lai-in Siapipa khat kiangah kum thum sung vilvel pilna, siamna sinin a om mi thum om hi. Kum thum vilvel a om khit uh ciangin inn lam zuanin hong ciah ding uh hita ahih manin a Siapipa un amaute khat ciat tungah citpiat(letsong) tun khat(thoh 1) ta a pia hi. Tua kawmin amaute kiangah, “Tu-in na mailam nuntakna dinguh nomau khut sungah om hita hi,” ci-in a vaikhak hi.\nTua mi thumte zong amau khua le tui lam hong ciah uh-a, inn a tun uh ciangin a Siapipa uh citpiak(letsong) bang hi peuhmah hiam. Ci-in honga a et uh leh, Vaimim Gap Thum ahi hi. “Van gil pipi ding sa hang e, Siapipa zong vaimim gap thum peuh citpiak(letsong) a hong pia sese,” a ci ciat uh hi.\nA khatna pa in tua vaimim gap thumte huan in a innkuanpihte tawh ne uh hi. Lim sa mahmah uh ahih manin a Siapipa tungah lungdam mahmah hi.\nA nihna pa in tua vaimimte huan ah ciin ding hong khensat hi. Tua bangin a vaimimte hong ciing takpi a, kung 10 hong po in vaimim gap 50 hong ngah kik hi. Tua a ngah vaimim-teng amau innkuan ading huanin a nek ban vuah, a veng a pamte zong a hawm hi. Tua bangin amau innkuan bek thamlo, a veng a pam nek theih dingin vaimim gap a pia a Siapipa tungah a lungdam mahmah hi.\nA thumna pa zong a nihna pa mah bangin tua vaimimte hong ciing hi. A limci mahmah vaimim gap 50 hong gah khia hi. Tua vaimim gaute a muh ciangin keekin em a nek ding iplah huai, lo in an a huan ding iplah huai mahmah hi. Ahi zongin vaimim gau khempeuh lo het loin gap khat bek lo-a, tua lo a dangteng a cii dingin a kem hi. Tua khit ciangin leitang awng mun khat kawmin tua vaimim cii-te a a ciing kik hi.\nLim takin tui buakin a puah hi. Tua tungtawn in vaimim gap tul val ding khawng hong ngah hi. Kum simin tawm ta ne-in adangte a cii dingin koih a, a ciingto zel hi. Vaimim pawlkhat zuak a, tua pan a angah sumte sungpan za ah 3 pen leitang kawm manin pia a, adang za ah thumte a khol hi. Kum 10 khawng hong hih ciangin leitang ecra 100 a dim vaimim cinna neipa hong suaka, mi haupi khat hong hi ta hi. Vaimim gap thum a pia a Siapipa tungah a lungdam mahmah hi.\n1. Mikim in hamphatna kingah\n– I taangthu gen mah bangin hih leitung in eite nuntakna ah akibangin hamphatna hong pia hi. Mikim in ni khat in nai 24 i ngah ciat hi. Hih i ngah akibang hamphatna pen mi tampite’n thupha lianpi in sang thei uh ahih manin Pasian tungah lungdam ko kawmin pilvang tak leh tupna, ngimna, lunggulhna kician tawh zang uh hi. Tua bangin a zang thei mite in hih nai 24 sungin na tampi le na lianpi semkhia bawlkhia thei uh a, ama ading le mite ading thupha lianpi suaksak uh hi. Ahi zongin i phattuampih dan kibanglo hi. Pawlkhatte in tua hun sungin khantohna le mainawtna in zang thei uh-a, pawlkhatte adingin bangmah phattuampih hetlo hi. Pawlkhat leuleu bel a khantohna uh kem in khantoh behbeh uh hi.\n2. Meet bawl siam ding kisam\n– I taangthu i et ciangin i ngah hamphatna i meet bawl theih ding hong phawksak hi. A khatna pa’n huan in ne pah lel a, beimang pah hi. A nihna pa’n ciing tei napi zom to nawnlo a, ahih zawhna ciang tawh lungkim ziau hi. A thumna pa’n bel ciing in pungsak a, ciin’ beh toto in, kum 10 bang khit ciangin mi haupa hong suak hi. Pasian hong piak i talent pen i meet bawl theih leh i lawhcin nading ahi hi. Bangzah takin maipha ngahin, hamphatna i ngah phial zongin meet bawl thei kei le’ng sawtpi kiphattuampih khollo a, muibun takin ki nuntakpih thei khollo hi.\n3. Thaman pia in ngakzawh ding kisam\nI taangthu i et ciangin a khatna pa in ne tum pah hi. A nihna pa in khatvei bek sem hi. A thumna pa in bel kum simin ciing behbeh in behlap toto ahih manin kum 10 bang khit ciangin hong hauh lawh hi. Na khempeuh ah hun piak zek mah kisam hi. Pilna sinna ah zong thuakzawhna tawh ngakzawh ding kisam a, sum zon pai zonna ah zong thuakzawhna tawh ngak ding kisam hi.\nNa khempeuh in thaman nei ciat ahih manin thaman piak ding i lunghiang hetloh ding ahi hi. Thaman piakna tawh tha khat thu inzong i deihzah kingah pahlo lai ding ahih manin ngakzawhna I neih ding kisam hi.\nNoah Webster in Webster Dictionary minthang mahmah a zawh nadingin kum 36 sung sawt hi.\nMichael Angelo in The Last Judgment kici lim minthang mahmah khat kum 8 sung a sun a zanin buaipih hi.\nThaman pia in ngakzawhna tawh kalsuan ni..\nKong it lawm le gualte aw, tulaitak i dinmun i et ciangin mite sangin thanem zaw, bangmah hilo kisa kha thei ding hihang… Ahi zongin tulaitak a i pimuh mahmah mite, i een mahmah mite mah bangin Pasian in ei zong hamphatna hong pia hi. Amaute’n zong ni khat in nai 24 ngah uh-a, eite’n zong ni khat nai 24 sung mah i ngah hi.\nHipen Pasian hong piak i thupha lianpi khat ahi hi. Hih hun manpha, hih i thupha lianpi pen meet bawl siamin zeek dan siam peuh leng pilna kibehlapna, siamna kibehlapna, picinna kibehlapna hong suak toto dinga, a tawpna ah tu-a i een mahmah mi lawhcingte mah bangin ei zong a lawhcing, a muibun mi khat i suak ding hi. Lungdam, Dong Mung\nPrevious: Singapore, Orchard Road aom Tang Plaza mai ah gul golpi khat kiman, Video ki khahkhia\nNext: Guh pawm natna (Osteoporosis) ~ Hau Lun\nIndia University khatah Drill kisinna abawllaitak numeikhat inntungpan kisawnkhial in sihlawh\nMalaysia dailenbuk ii Ceiling tungah gulpi khat kimu\nZYA Melbourne pan thu zaksakna (31 January)\nMalaysia, Genting Highland pan aciahsuk Bus 2 tuahsia, mi 1 si\nPate Ni ~ Rev. Gin Khen Mang


url: =Kipumkhatna (Oneness) ~ Pu Zokhai :: ZOMI DAILY\nposted on 8 March 2017 at 9:23 am Lomkholna: Article, Politics, Zokhai\n“Kipumkhat” cihciang-in lian akisazaw, hau akisazaw, pil akizasaw mi khat ahihkeileh kipawlna/pawlpi khat’ cihbangbang manna, zuihna, “he, hi, aw” cih kalsuanna kisa kha ahihman-in kipumkhatna leh I’ minam kigamla seemseem-hi.\n“Kipumkhat” cih kammal-pen minam khantoh nading thugen lasakna peuh-ah kipaksak mahmah-a, akhiatna “Definition” taktak akitheihloh man ahihi. Minam Hunlehmual (Context)-ah akizangh theilo kammal hi-a, nupa nangawn a-kipumkhat nading baihlo-hi.\n“Kipumkhatna” atun ma-a kahlei cial tampi (many steps to oneness) te apaizia thei, saang, um, zuui… tuateh kipumkhatna lam aki-manawh hipan dinghi. Tua kahlei cial tampite’ lak-ah themcilik khat ensuk khawmding hihang:\nKopsepna kammal thak hi-a, masuan khat-ah mi/pawl nih’ sang-a atamzaw pangkhawm cihthu genna ahihi. Kopsepna paizia sung nangawn-ah:\ncihbang-in anamnam aciicii-in kikhen diimdiam laai-hi. Hihpen nasepkhop paizai khat hipan-a, masuan adiak-in sumsinna leh sumbawlna (Economics & Business) lam-ah company tuamtuamte ahihkeileh kipawlna tuamtuamte’ kizopna guipi khat ahihi.\nHih Kopsepna bekbek nangawn-ah pawllim (group) zuui-a kopsep ahihleh pawllim nih ahihkeileh nih tungsiah kikopkhawm hi-a, amau’ pawllim ciat-ah lamkhun (policy) kician aneih baan-ah gentehna-in: Pawllim 3 kipawl-a kopsepna ahihleh tua 3 te-in azatkhawm ding-uh lamkhun (policy) geelkhawm-in gelhkhawm uh-a, kipsak-in zuui-khawm uhhi. Amau’ aituam lamkhunte ahihleh amau’ sung bek-ah zangh uh-a, amau’ pawllim (group) pualam-ah kizangh theilo-hi.\nKihual (Harmonious) cihciang-in atelnop penpen ding-in: La akisak ciang-in mimal kimciat-in amau’ zuihna ciatciat kician tak-in hong sakkim-uh ciang-in zaaknop mahmah-a, tua-pen “La-aw Kihual” kici-hi. Apaisuak bekbek kiza buabua ahihkeileh a-alto bekbek kiza nguaunguau, ahihkeileh a-tenor bekbek kiza cuacua, a-bass bekbek luum dumdum cihbang hileh la kihuallo, zaaknop lo-hi.\nTualleenphung milip kalsuanzia-zong tuabang teekteekmah ahihi. Khamtheih, thauvuui thautang cbt-tawh sumbawl-a ahau khat-in biakna makaai hong sepnop ciang-in; mi-kheem thapaai, polhteh paktat khat-in makaai upa hong sepnop takciang-in; mi haza-a mi-lehheek akiva mahmah khat-in upa makaai hong sepnop ciang-in; sitni seem-a sum tampia zawzaw thu azosak niloh ahihkeileh zudawn muiciai-a ciak lualua niloh khat-in makaai upa hong sepnop takciang-in hihte khempeuh kihualna asusia guù khauhpente ahihi.\nKihualna-pen mimal kimciat leh kipawlna/pawlpi kimciat-in amau’ mapanna adiak-in tualsung phatuam sak-thei masuan ciat-ah kiciantak leh muanhuai tak-a mapan diimdiamna hipipen-a, amau’ kipawlna-a kihellote’ ngeina leh lamkhunte sukkhaak saklo-in zahtaak siam-a, amau’ pawlhuang pualam-a mite-tawh akilawm kizopna-tawh amau’ lampi ciat-ah thahaatna hipipen-hi. Athahaat kipawlna khat-in athaneem kipawlna khat nuaisiat, paaipaih cihte om hetlo-in, amau’ thahaatna-bang ciatciat-ah maainawt cihna-hi.\nZomite’ lelhtaak penpen-in: athahaatzaw-a kiseh kipawlna-in athaneemzaw-a aseh kipawlna enneu sese, ciamnuih alsawhna-a zangh sese, nengniam, tuambawl, paampaih, nuaisiat sese-a, tua-in minam or tualsung-a tualleenphung dammawhna meima-lungno khauhpente suak pahpah uhhi. Tuapi-mah “Kipumkhatna”-peuh cici-laai uhhi. Kihualna nangawn mualmong et banglaai ahihleh kipumkhatna peuhmah Vaan Kumpigam tungvek phialmahle-uh om ngeilo-in Pasian’ kiang-ah kikhiakhia laaiding uhhi *:) happy*:) happy*:) happy\nUnity-pen Zomi ataangpi-in “Kipumkhatna (Oneness)” sa-kha uhhi. Kammal mahmah-ah aki-cilgilloh, aki-ngentelloh, aki-kuhkalloh manmah-in uutpeuh-a aciakciak kitamzaw-hi. Unity-pen “Kipumkhatna” hilo-in “Kigawmkhopna” ahihi.\nKigawmkhawm/gawmkhop (United) cihciang-in “gawmkhawm” cih nungsang akibanglo, atuamdang sil/thu tampi gawmkhawm cihna ahihi. United Nations cihciang-in “Gamzilnamcin Gawmkhop” ahihkeileh “Akigawmkhawm Namcinte” cihna ahihi. Nang leh kei-in I’ gawmkhoptheih bangteng omhiam? Hihthu-in kigawmkhop nading azangno (trigger) ahihi.\nUnited Nations (Akigawmkhawm Namcinte)-in tua “kigawmkhopna”-ah bangteng gawmkhawm-uh, bangteng mimal vaai (individual issue)-a koih-uh, koici bang-a kigii khung-uh, cihte Zomi taangpi-in I-theihloh man-in “Unity”-pen “Kipumkhatna” asa-uh ahihi. Gawmkhop Kipawlna (United Organisation) limlim-ah “Bangteng gawm-a, bangteng privacy-a kikoih” cihthu leh “Kigii Koicibang-a Kikhung” cihthu 2-te naakpi-in theihding akisam ahihi.\nBangteng Gawmkhawm Theiding\nPawllim (group) tuamtuamte akigawmkhop theih nading-in tua pawllim khatciat’ ngiimna leh tupna (aim & objective) te’ lak-ah aguipi: gentehna-in, “Zomi…..” minpua kipawlna ahihleh amau’ mungtup lianpen “Zomi Minam Buppi Phatuam sakding Masuan khatteeiteei-ah pangding” cih hi-limlimding ahihman-in hihbang ngiimna leh tupna anei pawllim or kipawlna (group or organisation or association) nih leh thum-in mapanna-ah pankhop theih honkhat nei cihna hipah-hi.\nKigii Khunna (Setting Boundary)\nPawllim (Group) tuamtuamte akigawmkhop nading-in akigawm khawmding pawllim or kipawlna (group or organisation) te-in kigii akhun siamding naakpi-in thupi-hi. Alianzaw leh aneuzaw vaai-tawh kipawl hilo ahihman-in satanh-zong kikim ding-a, kalloh (limit) neihding, Y pawllim-in X pawllim’ sungthu va-sawk theihloh, va-kigolh theihloh cihte ciangtan kician nei-a kigawmkhop theihding athupi mahmah ahihi, banghanghiam cihleh “kalloh leh kigii” omlo pawllim or kipawlna-pen sawtlo-in kiimlehpaam-in vuknelh dinghi.\nAituamsungthu-pen Zomite diakdiak-in kithei ngeilo-in minam kalsuanna leh biakna kipawlna kalsuanna khempeuh-ah kizangh hetlo ahihman-in kigawmkhop nading aliim avaang om ding-in kithawi panleh kisia kiik pahpah dinmun-ah a-om ahihi. Gentehna-in, Tuiphuum leh RC kigawmkhop nading hualpi-ah, Tuiphuumte-in Mary limte leh vaaite RC te-in anusiatding va-kal tantanleh, RC te-inzong Tuiphuum biakinnte-ah Mary lim leh vaaite va-luutpih tantanleh hih pawl-nihte kigawmkhawm ngeilo dinghi.\nGawmkhop ding-a kilawmteng kigawmkhawm ding-a, aituamsungthu teng ahihleh aituam-ah akikoih/akikep/akizuih siamding naakpi-in thupi-hi. Aituamsungthu-pen mimal vaai nangawn-ah akhangkhin gamliante diakdiak bang-ahpen naakpi-in kithupi sak-a, “mi-khat’ aituamsungthu leh nang akisailo” cihthu kithupi sak-hi. Aituamsungthu sunna/pulaakna ami atuam-in mimal ciat-in teel-a, “Muanna leh maaingaapna leh itna” tung-ah kinga-hi.\nZomi sung-ah “Taangpi vaai leh aituam vaai” akitelloh man-in makaai upate-khawng bullehbaal omlo, aituamsungthu peuh-tawh gensia zaanzaan, khat-in nana pumgup ahihciang-a kinial, aituam thute hong phulaam nianua, atawpna-ah aki-zuakzuak kisuak-in “Critique” suak zolo, kitotna-peuh suakden-hi. Tua-tawh ton-in “Critique Kiciantak-a akibawl” te-zong aituam vaai-in mipi-in la/seh pahpah-uh ahihman-in “Makaai gensia, makaai hawmthawh…” cih-a kipan alum-alet kammalte-in lampi khaakcip pahpah-hi, hihte-pen “Aituamvaai leh Taangpi-vaai” akitheih hetlohman ahihi.\nKigawmkhawm ding cihciang-in ka’ aituamvaai khempeuh, na’ aituamvaai khempeuh kong’ ken, nong’ ken kuullo-a, na’ aituamvaai khempeuh kong’ theih kuullo-in, kei’ aituamvaai khempeuh-zong nong’ theih kuullo-hi. Akituak I’ lungtup guipi: gentehna-in “Social Revolution” ahihtuakleh hih Social Revolution alawhcin theih nading I’ septheih omsunte I-gawmkhop ziauding ahihi. “Na’ zii’ thu manglua veteh-aw,” kong cihcih akuul ahihloh mahbang-in, “Laigelh kinlua veteh-aw,” nong’ cihcih-zong kuullo-hi. Eite-nih’ hihtheihna-tuak ki-tawsawn, kithapia-a kalsuanding cihna ahihi.\nKigawmkhopna (Unity)-ah, “kigii khunzia leh aituamsungthu” cihte akitheih man-in UNO sung-a kihel gamte enlehang, amau’ hihna/panna ciatciat-ah pangkhawm uh-a, tua nangawn khatveivei USA-in thuneihkhum-nuamzeel taleh ahunzuui-in amau’ rights ciat-tawh kuankim-uh ahihman-in kizawhthawhna, gamneu ci-a kipaampaihna om tuanlo-in tonkhawm thei-hi. Tua kalsuanzia Zomi sung-ah akisam penpen ahihi.\nKigawmkhop man-in ka’ khasum nang-tawh kisai tuanlo-a, nang’ khasum kei-tawh kisai tuanlo-hi. Kigawmkhop man-in nang’ upna kong’ zuih sese kuullo-a, kei’ upna-zong nong’ zuih sese kuullo-hi. Upna leh zuihnate-in “amaan, akhial, uptaak/taaklo” mimal kim’ khensatna zuui-a uptheih zuihtheih ahihi. Kigawmkhop man-in na’ vanzuakte kong’ lei hamtang akuul hilo-a, ka’ vanzuakte nong’ lei hamtang akuul hilo-hi. Ka’ album “Zomi Zogam” bang nong’ leiloh hang-in apoi hi peuhmah lo-hi *:) happy*:) happy*:) happy\nKopsepna, Kihualna, Kigawmkhopna cihte kal-khatbeek suanthei naailo-a “Kipumkhatna” cih limlim-in khiatna neilo-hi. Tua ahihman-in nang leh kei kipumkhat kuul sese lo-in kopsep siamding, kihual siamding, kigawmkhop-ding thumasa ahihi.\nPrevious: Thai Mae La Refugee Camp ah amauleh amau akithat Suicide tam ~ ZD\nNext: Japan gamah Phone panin dailenbuk a awng zontheihna Service ki panding ~ ZD\nlam no says\nlai at ten zo lai a hih le zo lai mah tawh a ki cing in at leu in hoih ding hi zo lai hi na pin mang lai khawng tawh hel ding hi lo hi critique cih te pawl unity rights cih te pen zo lai hi lo a vek pi in zo lai mah hong zang leu cin cih lung gual hangh lung dam


url: =Zo lote’n Zo te Zuan ~ Evan. Suang Dal :: ZOMI DAILY\nposted on 21 November 2014 at 4:18 pm Lomkholna: Article, SuanghDal\nA it zolo zawte’n a itzo zawte’ kiang zuan :: Itna tawh kisai Lai Siangtho sung ih sim ciangin mihingte in itzawhna thu hangin Jesuh’ ong tatkhiatna Singlamteh thu a hemkhia zo ding ki-om lo hi, cih thu kimu thei hi. Tua Singlamteh itna pen Agape itna kici hi. Agape itna cih pen mongnei lo itna cihna hi a, mongnei lo itna cihteh ahang (condition) tungah kinga lo itna cihna hi. Kam dang khat in gen lehang agape itna ih cih pen a ithuai lote itna cihna zong ahi hi. Itna thupi pen hi. A it zo nuam lo ih om kei hi. A it zo tang a ut vive ih hi uh hi. Ahi zongin ih ki-it zo kei uh hi. Tua ahih manin, ahong itzo zaw ahi Pasian ong tatkhiatna Singlamteh thu ih zuat loh hong phamawh pelmawh ding ahi hi.\nItna pen ahang (condition) tungah kinga lo cih ciangin Jesuh Khrih sungah thu-ummite pen amau’ dikzawh, itzawhna hangin Pasian’ itna a ngah uh ahihi, cihnopna hi lo hi. Mangkangte’ paunak khat in “Love is blind” ci uh hi. Ahi zongin Lai Siangtho’ gen Agape itna pen a mit taw lo hi. The Agape Love is not blind. Love sees. Itna maan taktak a mit taw lo hi. Itna in mu hi, cih pen Lai Siangtho’ gen ahi hi. Itna in hong mu hi. Itna in zuan sak hi. Itna in nusia sak hi. Itna in thukhen hi. Itna hangin a sia a pha kikhen ding hi. Itna in thumaan le thusia khen hi. Tua itna a nei Pasian in thukhen ding hi. Itna in siangtho hi.\nA siangtho Pasian in mawhna thu khen ding hi. Tua ahih manin na bukna a muan huai nai hiam? Jesuh Khrih, Suangpi kitam sungah na nuntakna na kiliah sak nai hiam? Tua dikna puanpak na silh nai hiam? Tua itna na ngah nai hiam? Tua itna na zuan nai hiam? A itzo zaw Pasian’ thu sungah na kibual nai hiam? Nang le nang’ itna na kimasuat sawm lai hiam? Itna zong a kilamzia om hi. A it ding om a, a ki-it ding om hi. Ahi zongin khat ciat in it ding tavuan vaipuak kinei hi.\nAgape ahi lo itna khat pen Greek pau in ‘eros’ kici hi. Eros a khiatna in, a ithuaite itna cihna hi. Cilesa ki-itna zong kici thei hi. Eros in ama adingin a ithuaite bek it hi. Cilesa ki-itna tua eros in itna teng hi. Eros love discriminates. Agape itna in teel hi. Agape love elects. Cilesa ki-itna tua eros in sisan kan ahih manin sisan luangluang sak lai hi. A luangsa Jesuh’ Sisan tawh itna zon sawm lo uh hi. Jesuh’ sisan tawh itna teel lo uh a, amau’ sisan tawh itna teng uh hi. Cilesa ki-itna tua eros in thumaan tawh thukhen a, ahi zongin Lai Siangtho’ gen thumaan thutak tawh ki-itna zong lo uh hi. Eimau’ itna ciat bulphuh ih hih manin gamsung gampua ah buaina piang hi.\nTua ahih manin, cilesa ki-itna bulphuh in hong kizuan ahih leh tua pen sawtvei khom tuan lo ding hi. Cilesa itna bulphuh a taikhia, a tuankhia a kuankhia na hih leh tua pen a sawt pen leh khangkhat a kiman tei hangin tawntung zo tuan lo ding hi. Tuni in ih kizuatna, ih kikhenna, ih kipaisanna, ih kitaisanna, ih paikhiatna, ih kilensanna, ih kizitsanna, ih kizuat ih kibelhna, thute pen Agape itna bulphuh ahih nak leh guak suak ngeilo ding hi leuleu hi.\nAgape itna nei nu na hih manin hong kizuan hong kipom, agape itna a nei pa ahih manin a kizuan a kibel a hih ding kisam hi. Cilesa ki-itna pen a mittaw hi. Eros love is blind. Agape ki-itna pen a mittaw lo hi. Agape love is not blind it sees. A gape ki-itna pen ahang (condition) tungah kinga lo hi. Eros ki-itna pen ahang (condition) tungah kinga hi. Ahang (condition) tungah kinga lo cih leh mittaw (blind) cih a khiatna kibang kilkel lo hi.\nNupa kikal ah pasal pen a it dingin a kiseh hi a, numei pen a huh dingin a kiseh ahi hi. Pasal in ukna le lutang hihna tawh a nuntakna pia dongin a it ding hi a, numei pen a pasalte’ thumanna le huh dingzia tawh a it ding uh ahi hi. Tua ahih manin pasal in a zi a it ding ahi hi. A zi kicingtaaklahna le kizenlohna a kipan hawmthawh huainate pen a tuam hi a, it himhim ding pen pasalte’ mawhpuak ahi hi. Tua ahih manin zi in a itzo zaw a pasal’ kiang a zuat ding mah ahi hi.\nA pasal tawh sawtvei a kikhen lua nupa kikal ah buaina piang pelmawh hi. Tua bang a pianloh nadingin hanciampih huai mahmah hi. Tate le nulepa’ kikal ah zong nulepa in tate pen a itzo zawte ahih uh kul a, tua mah bangin, nulepa bangzah ta-in pil in hai in, gina kei phial mah ta leh Lai Siangtho in nulepa thumang ding, zahtak ding ci ahih manin a thu ih man a, ih zahtak ding na hi mawk hi. U le nau kikal ah zong uzawte mah a itzo zawte uh hi a, naute it ding pen ute’ tavuan hi in, naute in uzawte thumanna tawh zahtak bawl ding ahi hi.\nTeek le mo kikal ah zong Teekte pen a itzo zawte ahih uh a kul ahi hi. Banghang hiam cih leh teekte pen mo ngeite hi khin uh a, mote pen teek dingte hi pan uh hi. Tua ahih manin mo in a zuat a itzo ding nu ahi tua a teeknu’ thu a man ding thupi mahmah hi.\nPawlpi kem Sya le pawlpi mite kikal ah Syapa pen a itzo zaw ding pa ahih kul ahih manin itna thu tawh a kidim mahmah kul ding hi. Topa Jesuh in “Keimah in Tucing hoih ka hi hi” ci hi. I am the Good Sheperd, ci ngiat hi. Makai hoih kisam masa hi. Nasemte le boss te’ kikal ah Bosste pen a itzo zawte ahih masak uh a kul ahi hi.\nTua bangin itna tawh a makaih kei leh a nasemte in taisan lel ding hi. Kumpite le gammite’ kikal ah kumpite pen a itzo zawte ahih uh a kul ahi hi. A gammite a it lo kumpi in gammite nasep guan zo lo uh hi. Itna le thumaanna tawh uk lo uh hi. Tua bang gam kumpite a gammite in taisan ding a, ahih kei leh a gammite cimawh liangvai in a itzo zaw kumpi gamte kiang ah gal tai ding uh hi. Tua bangin a itzo zaw gam kumpite kiang a zuan minamte lakah Zomi te zong kihel kha hi hang.\nEite hong itzaw USA, Australia, Europian gam tuamtuam te ah itna a va ngah dingin Malaysia, Thailand, India gamcihte bulphuh in itna zongin ih om phengphang uh hi. Ih it mahmah ih tu ih ta ih pasal ih zi ih nu ih pa ih pu ih pi ih lawm ih gualte in a itzo zawte gam hong zuat san ciangin khitui luanna le lunglen khuangaihna nakpitak in piang ahih manin baih het lo hi.\nA itzo zawte gam ah, mihing malkhat ciat’ suahtakna le manphatna tawh kizui in itna ngah sak uh a, a cidam nading, a pil nading, a khantoh nading un deihsakna lianpi tawh panpih in pantah uh hi. A it zolo zawte’n a itzo zawte’ kiang a kizuan ahih manin ahong it mite’ thu ih man ding le a thukhunte uh ih zuih sak ding thupi mahmah ding hi. A itzolo zawte’n a itzo zawte’ kiang a kizuan hi a, ih ta ih naute in hih thu hangin a itzo zawte’ gam hong zuat san uh a, lengvan dawn ah hong len san ciaiciai uh ciangin nakpitak in ih lung ong lengin ih nuntakna hong khenkham lua mahmah hi.\nKi-it zawhlohna hangin kisikna le khakhamveina, kipaisanna, kitaisan, kilensanna piangpiang lai ding ahih manin lunglen huai, lungkham huai khol mahmah hi. A it zolote kitaisan a, a itzote kizuan hi. A itzolo gam le a itzo lo kumpipa’ gammite in hih bangin innkuan kikhenkhapna thu tuak ziahziah uh a, gammite zong khat le khat ki-it zo nawn loin, kitaisan in kikhenkham in lei mong khat ah ih kithehthang hi. Ahi zongin Lai Siangtho in “Ama deihna bang a sem dingin Pasian in a hong sap, amah a it eite a’ dingin na khempeuh a hoihlamin piangsak hi, ci-in ih thei hi”, na ci hi (Rom. 8: 28).\nBangbang ahong piang zongin Topa Jesuh Khrih’ ong tatkhiatna Singlamteh Lungdamna thu ii ahong itna (Agape love) le ahong hehpihna (Grace that is greater than our sin) thu sungah itna a zong mi khempeuh in sunglam suahtakna (insight peace) ngah ding uh a, tua banah a kizuan a itzo pa, a itzo nu hong suak ding uh hi. Jesuh Khrih upna hanga a piangthak nuntakna ah a beisa it zawh lohna hanga lunglen khuangaihnate khempeuh zong hong beibei dinga, nuntakna thak khangthak ahong piang ding hi ta hi. Zo lote’n Zo te Zuan hi. Topa’ minthan nading hi tahen! Evan. Suang Dal\nPrevious: Ka phawkkhak velval kanu kam – 4\nNext: Lengtong Late ka khumcil thu\nIndia in Russia’ bawl SMERCH laihnading Rocket sitna neita ~ TK Lian\nMinam mangthang na hihi


url: =Siyin picnic (Yangon) 2016 phawkkikna le 2017 atu sapna ~ Thu Tatuam (Siyin News)\nSiyin picnic (Yangon) 2016 phawkkikna le 2017 atu sapna\nTuesday, October 10, 2017 Sizaang Thu 1 comment\nSiyin Picnic (Yangon) 2016 sia zeini khawngma vawt hivaak hing ii ci le kum khat ma hong theng to pai vazang laleau thong ei. 2016 lai ii kihel siasua nate en kik kawm, 28 Oct 2017 Siyin Picnic (Yangon) atu tha lakhawm tek tawng maw. Kimu kik tek tawng maw..\nUnknown October 10, 2017 at 9:13 PM


url: =ZOGAM.COM - Lungsim Khaatna Panin Suahtakna\nLungsim Khaatna Panin Suahtakna\nLUNGSIM KHAATNA PANIN SUAHTAKNA | By:Rev. Dr. J.M. Ngul Khan Pau\n(Ephesa 4:31, Heb 12:15)\n‘Lungsim khaatna’ i cih ciangin mite in hong simmawh, hong gensia, ahih kei leh mawhna om lopiin hong taina hangin na sakna dam theiloin lungsim ah gu bangin hong zen cihna hi. Mi khat gen dan in a gen ding hileng “gutui dawn in midang si ding” i sak leh ei a dawnpen si ding na kihizaw hi. Tua hangin pumpi cina hi lo, ahih hangin thazawm mahmah mi tampi pen lungsim kha natna in zung thukpi ama nuntakna kha ahih manin gimpih uh hi.\nKhaatna a piangsak nate paikhia in: Mipawl khat dam ding lunggulh mahmah napi’n lungsim natna a piangsak nate panin kihem khia tuan lo uh hi. Tua bang dahna, khuisatna, gimna hong pia, zan ihmut theihlohna hong ngahsak nate na paihkhiat kei leh na suakta tuan kei ding hi. Nusiat ding, paihkhiat dingte kemkem kei inla - pai pahpah in. Na lungsim khaatna a dam taktak ding na lunggulh leh paihkhiat ding om cihna hi. Gunkuang tungah mi a tuan ciangin a puak zawh ding val a tuan ciangun tum hi. Nang zong na puakzawh ding val na puak ciangin lungkhiatna buannawi sungah na tum ding hi. Zattheihloh in na om kha ding hi. Leitung nuntakna ah hong nasak ding thu, hong kapsak ding thu tampi na nei kha ding hi. Tua thute hangin na thazawm leh nang bek in thuak in na sihlawh thei hi. Paikhia mengmeng lecin nang a dam baih na hi ding hi.


url: =US gamsung khualzinna pawlkhat – 82 :: ZOMI DAILY\nposted on 24 March 2016 at 8:00 am Lomkholna: Article, Awnzapau\nRiverside – Las Vegas – Hoover Dam – Williams\nMungno tawh ko gel bekmah kithuah in Riverside pan zingsang nai 8:00AM in ka dingkhia uhhi. Ken still camera leh video camera a baihsa in koih kinkenin hun khatkhat teh ka zaih hi. Ka paina khempeuhah mual vive in hong umcih hi. Mual tungah bangmah po meel lo in suangtaak suangsakh vive dan ka mu hi. Ka kim ka pam uhah zong sing golpipi po se lo in sehnel gamdan vive ahihi. Ahi zongin lei maitang teng sehneel maii vive bel hi khin lo in haksapipi in singkung pawlkhat a khawk a khawk in po zo veve hi.\nMun khatkhat ah mualtung ah sing kizingtak a, a pona zong na om kawikawi zel hi. Mualtung teng bangmah po zawhlohna mualkuam tengah huih pan a meitha lakna ‘wind turbine’ vive kimu thei a, tua huih thate tawh energy/power storage abawl uh ahihi. Tua bang a wind turbine tampi kikoihna munte pen ‘huih tha laakna lo zau’ (wind turbine farm or wind farm) na ci zawzen uhhi.\nAmerica pen a zai mahmah hangin mun khempeuhah electric mei ki-ngah hi. Zat ding leh dawn ding tui kingah hi. Tuate a piak theih nadingin tuitha pan ahi zongin huihtha pan ahi zongin khua-phelep mei tangsak hi. Tua banah suangmeihol tawh ahizongin ninh buakna pan a kingah a kuang thei ding ninhpa a tuamtuamte halna pan zong meitha piangsak uhhi. USA gambupah meitha ngahna a nuai a bang ahihi.\nUSA Gambup Meitha Lakna\nCoal (suang meihol – steam engine) 39%\nHydropower (tuitha/dam) 6%\nOther renewables 7%\nBiomass (ninhpa) 1.7%\nGeothermal (leitanglum tha) 0.4%\nSolar (ni taang tha) 0.4%\nWind (huihtha) 4.4%\nPetroleum (datsi-dissel cih dante) 1%\nTua hi a, amau gam bangin bawl thei ziahziah pah thei khong hi leng, Zogam khua khempeuhah nitaang tha, huihtha leh tuitha bek tawh zong, khuaphelep mei mun khempeuhah mei taang bek hi lo in, an huanna, puan sawpna akipan kicingtak a kipia zo zihziah ding hi mawk hi. Ahi zongin suangmeihol khulna pan (coal-fired steam engine generators) meitha piansakna ah huih nin sak (air polluted) lua ahih manin 2050 kum ciangin zat nawn loh dingin ngimna nei khol khin zo uhhi.\nTua bek hi lo Kawlgam kumpi in ei gam ei lei puah masak ding sawm hi leh, Kawl gam pan gamdangah siikzawnpi gol mahmah a ih puak gas te tawh, ih gam sungah an huanna ahi zongin, meitha piak nading in ahi zongin, zang leng zong ih gamah sing khul kul lo ding aa, ih gam ih lei sun ni sat mahmah hun laitak na ngawn in, ih kim ih paam ih muhna khempeuh singkung lopate tawh dum dildialin niim dildial ding a, zan ciangin khua khempeuhah khuaphelep mei taang zihziah ding ahihi.\nLampi ah ka paipai uh ciangin lamsak lam khang gam kidawh dan a mual a guam na kikheelkheel in singkung lopa zong na kilamdang kawmkawm pah zel hi. Mun khatkhatte ah eilam gamlak a ih muh ngei loh paakbeel sung khawng bek a, a ih suan theihte ‘cactus’ kici teh nei lo a kildawn tawh kibang ling tawh kidim a tehte a peek deda singkung namkhat leh ‘saguaro’ kici a teh nei meel lo a mul thipthiap singkung namkhatte ban ah ‘Joshua tree’ kici singkung a tehte taakteh tawh kibang in sing hiangtung leh akungpi tungah a kiphut zengzang singkung nam khat cih bangin a hon ahon a a pona ka mu uhhi.\nEi lamah paakbeel sungbek a ih koih bang lo in hih lam ah singkung golpipi cia mah pha mawk hi. Maan tawh kizaihkhawm nuam in ka sawm kawmkawm in a lamdang zaw a singkung golzaw peuh na om lai kha thah leh ka cih kawmkawm teng tawh, ahoih zaw ding deih se lua ka teltel uh a ka khenkhen uh leh, gitneihloh kal in Las Vegas City tung ding ka hi ta uh a, koi mah ah kizaih man lo in ka nusiacip kha uhhi.\nPrevious: Mi tawh kikholh ciangin ~ Hau Za Cin\nNext: Vondeih Kep Ding – 29 (Pau Khan Kap)


url: =Зарядное устройство для HP Pavilion ze4417 TopON TOP-DT01S\nОписание блока питания для HP Pavilion ze4417 TopON TOP-DT01S\nЗарядное устройство для HP Pavilion ze4417 TopON TOP-DT01S создано для питания и зарядки аккумуляторной батареи ноутбука от сети переменного тока 220V. Зарядное устройство более глубоко заряжает батарею ноутбука и наименее чувствительно к перепадам напряжения в сети. По этому, сетевая зарядка TopON TOP-DT01S более надежна, в особенности в тех критериях, где электросеть нестабильна.\nЗарядное устройство для HP Pavilion ze4422 TopON TOP-DT01S\nЗарядное устройство для HP Pavilion ze4423 TopON TOP-DT01S\nЗарядное устройство для HP Pavilion ze4430 TopON TOP-DT01S


url: =Vasa maw Sava? ~ Hau Za Cin :: ZOMI DAILY\nposted on 25 January 2016 at 10:25 am Lomkholna: Article, Hauzacin\nI minphuah dan ah Sa min ah ‘sa’ masa a, Va min ah ‘va’, Ai min ah ‘ai’ masa tawh kibang hi. A nuai ah tawm enpak leng.\nSa = Sazuk, Sakhi, Sacia, Sangak, Sahang, Sakol, etc.\nVa = Vaphual, Vagik, Valah, Vanungak, etc.\nAi = Aisa, Aikam, Ainip, etc.\nA tunga te in hong etsak pen Sa ahihleh a sa hihna hong gen masa a, Va ahih leh va ahihna gen masa in Ai ahih leh a ai hihna gen masa hi. Tua mah bangin leitungbup pemkhawmna gam USA ah Africa pan pemte bangci kisam hiam, Latin gam pan a pemte bangci kisam hiam, Europe pan a pemte, Asia pan a pemte…\n2. Mexican American\n3. European American\nkici a, American African kicilo hi. American European, American Asian kicilo hi. Amaute hong paina gam leh minam gen masa, amau hihna gen masa in tua zawh ciang a tenna gammi ahihna uh gen pan uh hi. Hibang rule zuih teitei ding cih a omloh hang a kilawmzaw khat bel om hipeuhmah ding hi. Tua pen ei adingin bang ahi tam?\nEi pawl globalization name bang hong hitam? Bang ici tam? Bang ikici tam? Kuan bang hong ci tam uh? Eima utdan tek mah i ci kiaukiau diam? Nakpi in ngaihsuthuai ahihpah loh hang kithutuak in lawng khat in i gin utleh ahoihzaw ding ngaihsutkhop theih zong a sia hetlo khat hikha ngel ding hi. Gentehna in: Indian Zomi i kici diam, Zomi Indian i kici zaw diam cih dante pawl e…\nPrevious: Kammal kilawm pawlkhat (azom 25 Jan 2016)\nNext: Bum pianna tangthu (or) Ngal Ngam leh Hang Sai tangthu\nMalaysia Batu Caves leh munpawlkhat ah a ngongtatsawm mi 3 kiman ~ ZD


url: =London Olympic ah Zomi Khat In Bronze Medal Nga « Nikonghong\nHome » Sport » London Olympic ah Zomi Khat In Bronze Medal Nga\nLondon Olympic ah Zomi Khat In Bronze Medal Nga\nKum 4 khat vei aki vawt Khaal Olympic ii a 30 veina (XXX) sia, 2012 atu London khua ah July 27 pan August 12 ni dong ki vawt aa man zo hi. Leitung ngam 204 pan mihing 10,000 vaal kimaina tuatuam ah ki dem in ki hel hi. 1908 le 1948 kum lai zong London khua ah ki vawt ahikom London khua sia Olympic 3 vei inteak a seam masa khua hi si hi. Kawl ngam pan zong hi a 30 veina khaal Olympic ah mihing 6 ki hel aa, Nay Myo Aung (thal kap), Zaw Win Thet (Tai kidem), Ni Lar San (Tai kidem), Aye Aye Aung (Judo), Shwe Zin Lat (Ngunkuang hot) le Maung Kyu (Thau kap) teng hi. Medal ngana ih et ciang, USA in a khatna, atambel nga aa, kham, ngun, tau aki ngawm medal (104) nga aa, Sen ngam in medal (87) taw a 2na, inteak Great Britain in (65) taw a 3na nga hi. American tui op thiam Michael Phelps na tutung medal 2 nga ahikom abosa Olympic te pan anga medal 17 taw aki ngawm medal 19 nga ngei suak hi. Olympic kidemna pan medal tam bel a nga ngei pa suak hi.\nKawl ngam pan medal khat zong ki ngawl hikale, India pan akidem sung pan mualtung mi suan ahibuale, Zomi suan ih ci thei tu numei khat in boxing pan tau (bronze) medal nga ci ih zaak ciang, ki aangtang pui mama hi. A min sia Mangte Chungneijang Mary kom hi aa, India ngam Manipur state pan hi. Mary Kom ci in ki he aa, a pa Mangte Tonpa Kom, a nu Mangte Akham Kom hi. 1983 kum in suak hi. A pasal K Onler Kom hi aa, Rechungvar le Khupneivar aki ci tapa apiang 2 nei hi.\nA no lai pan kipan kimaina a kin mama khat hi aa, boxing zong uk mama ahihang numei kimaina hi ngawl ci ngaisun ahikom, kimai ngawl hi. 2000 kum ciang, West Bengal numei boxing champion hong nga ciang mithang tu in kipan aa, kum 18 a phak ciang ngamtatuam level (international level) ah kidem tu in hong kipan hi.\nNgamtatuam level akimai phit sia 2001 kum USA ah aki vawt Women’s World Amateur Boxing Championship hi aa, hi leitungbup kidemna ah a 2na nga hi. 2002 Women’s World Amateur Boxing Championship Turkey ngam ah ki dem laleou aa, a khatna, champion nga hi.\nTutung London Olympic ah a pa le a nu in zui aa, a coach pa Charles Atkinson in Olympic khua ah zui thei ngawl hi. A coach pa in International Boxing Association te ii 3 star certification nei ngawl ahikom Olypic village ah zui thei ngawl ci in ki za hi. London Olympic pan tau (bronze) medal a nga hu in phat vawtna a nuai abang teng nga hi.\nRupee 5,000,000 (US$ 90,500) – Rajasthan Government\nRupee 5,000,000 (US$ 90,500) le leitang aika 2 – Manipur Government\nRupee 2,000,000 (US$ 36,200) – Assam Government\nRupee 1,000,000 (US$ 18,100) – Ministry of Tribal Affairs (India)\nRupee 4,000,000 (US$ 72,400) – North Eastern Council.\nNgamtatuam (international) kidemna ah anuai abang in ngual zawna nga ngei hi.\n2001 second -Women’s World Amateur Boxing Championships (USA)\n2002 first – Women’s World Amateur Boxing Championships (Turkey)\n2002 first – Witch Cup (Hungary)\n2003 first – Asian Women’s Championships (India)\n2004 first – Women’s World Cup (Norway)\n2005 first – Asian Women’s Championships (Taiwan)\n2005 first – Women’s World Amateur Boxing Championships (Russia)\n2006 first – Women’s World Amateur Boxing Championships (India)\n2006 first – Venus Women’s Box Cup (Denmark)\n2008 first – Women’s World Amateur Boxing Championships (China)\n2008 Second – Asian Women’s Championships (India)\n2009 first – Asian Indoor Games (Vietnam)\n2010 first – Women’s World Amateur Boxing Championships (Barbados)\n2010 first – Asian Women’s Championships (Kazakhstan)\n2010 Third – Asian Games (China)\n2011 first – Asian Women’s Cup (China)\n2012 first – Asian Women’s Championships (Mongolia)\n2012 Third – XXX Summer Olympic (United Kingdom)\nAnuai aa phatvawtna (paktaoina) award teng zong ki pia hi.\nArjuna Award (Boxing) – 2003\nPadma Shree (Sports) – 2006\nContender for Rajiv Gandhi Khel Ratna Award – 2007\nPeople of the Year – Kimca Book of Records – 2007\nCNN-IBN & Reliance Industries’ Real Heroes Award – 2008\nPepsi MTV Youth Icon – 2008\nFelicitation by ZOMI Students’ Federation (ZSF) – 2008\nRajiv Gandhi Khel Ratna Award – 2009\nInternational Boxing Association’s Ambassador for Women’s Boxing – 2009\nSportswoman of the year, Sahara Sports Award – 2010\nTutung London Olympic akimaina teng en ki leang, August 5 ni Poland pan Karolina Michalczuk taw ki dem aa, 19-14 taw zo hi. Azing ciang (August 6) Tunisia ngam pan Maroua Rahali taw ki dem laleou aa, 15-6 taw zo hi. August 8 ni UK pan Nicola Adam taw k idem aa 6-11 taw lel hi. Ahihang a 3na hong nga vave hi.\nMailam Zomi sung ah Mary Kom bang in sport thiam, minam le ngam a khai saang tu khangno hong papiang lai tahen….\nDoppha: Wikipedia online encyclopedia\nBy thawngno in Sport on August 14, 2012 .\n← GLIMPSES OF CHIN BAPTIST HISTORY\tတရုတ္ႏိုင္ငံမွ ဆး၀ါးတု ျမန္မာႏိုင္ငံသို႔တင္သြင္း →\nVaw ke dei hoih lua ee!\nLungdam om hi. Pasien in Zo suante ii omna gam ciet pan un Vantung le Leitung a dingin kisam a sah banga ei pattah ding lunggul ii!\nPAU KHAN THANG ( Civil Right ) Activities Staff: says:\nHow Thankful to the Leaders of INDIA .\nMy Sister is very stronger in Asia Women Boxing.\nHow great Sweet Warmly Welcome by India Government .\nTo be Peaceful Land India .\nLunfdam mama ung India Kumpi te nasep thupi Ette huai hi.\nTopa Pasian thupha adimlet in PEACE and Freedom gam hing omden ta hi.\nPAU KHAN THANG\nChin State,North Western Burma.\nAnd Now As Missionary to ASIAN country .\nBased in Thailand & Myanmar Border :\n66+82 7612 892


url: =Korin Masa 15 | Siantongluan.net\nKorin Masa 15\nKorin Masa 15 |\nSanggamte aw, note kiangah ka hong hilh, note in hong sangin kiptakin na let uh thu, na phawkkik ding uh ka deih hi.\nKei hong hilh thu pen lungdamna thu ahi hi. Note in kiptakin tua lungdamna thu na let nak uh leh hotkhiatna a ngah na hi uh hi. Tua hi kei leh na upna uh a mawkna ahi hi.\nKei tungah a hong kihilh a thupi pen note tungah ka hong gensawn a, tua in: Lai Siangtho sungah a kigelh mah bangin eite mawhna tangdingin Khrih hong si-in\nkivui a, Lai Siangtho sungah a kigelh mah bangin a ni thum ni-in Pasian in hingkiksak hi.\nTua ciangin Peter kiangah kilang a, a zomah sawltak sawmlenihte kiangah kilang hi.\nTua ciangin thu um mi za nga val tungah thakhatin kilang hi. Tua mi za nga valte, pawlkhat a sih khit tei hangin a tamzaw nungta lai uh hi.\nTua ciangin James tungah kilang a, tua banah sawltak sawmlenihte tungah kilang leuleu hi.\nA tawpna penah, kei pen a ngeina bangin a suaklo naungek tawh a kibang hinapi-in kei tungah zong hong kilang hi.\nBang hang hiam cih leh kei pen Pasian pawlpi a bawlsia mipa ka hih manin sawltak cih dingin zong a kilawmlo zah dongin sawltakte lakah a neupen ka hi hi.\nTua bang hita se leh Pasian hehpihna tawh tu-a ciangah ka om a, kei tungah a hong piak ama hehpihna a mawkna suaklo hi. Sawltak dangte khempeuh sangin na nakpi takin ka sem zawsop hi. Tua ka sepzawhna pen keima hatna hang hiloin Pasian hong hehpihna hang ahi hi.\nTua ahih ciangin kei ka hi a, sawltak dangte in ahi zongin hong hilh thu pen Khrih thawhkikna thu mah hi a, note up zong tua thu mah ahi hi.\nTu-in gen penin a kinei thu in: Sihna panin Khrih kihingkik sak hi, cihna thu ahih manin, bang hangin note pawlkhat in, misite thokiklo ding hi, ci thei na hi uh hiam?\nTua bangin misite a thokiklo hi leh Khrih zong a kithosak kiklo hi ding hi.\nKhrih a kithosak kiklo hi leh kote thuhilhna a mawkna hi ding a, note thu up zong a mawkna mah suak ding hi.\nTua bek zong hilo lai-in, misite a kihingkik saklo ding hi leh Pasian in Khrih hingkik sak hi, ci-in teci pang ka hih manun, mite kiangah Pasian thu a manlopi-in a gen ka suak ding uh hi.\nBang hang hiam cih leh misite a kihingkik saklo ding hi leh Khrih zong kihingkik saklo ding hi.\nKhrih a kihingkik saklo hi leh note upna a mawkna hi ding a, na mawhna sung mah uhah note a omlai na suak ding uh hi.\nKhrih thu a um, a sisa mite zong a mawkna mah hi lai ding hi.\nKhrih hangin i lamet thu pen hih i leitung nuntak sung thu ding bek hi takpi leh leitung midang khempeuhte sangin a hehpihhuai zaw ihi ding hi.\nAhi zongin a thuman taktak ci lehang, a sisa mite zong hingkik takpi ding hi cih a kitel theihna dingin sihna panin Khrih kihingkik sak khinzo hi.\nBang hang hiam cih leh mi khat hangin sihna a ommah bangin mi khat hang mahin misite zong hinkikna om hi.\nBang hang hiam cih leh Adam tawh a kizop manin mi khempeuh si a, tua mah bangin Khrih tawh a kizom khempeuh zong kihingsak kik ding hi.\nAhi zongin tua hinkikna pen ama hun tawh kizui-in a banbanin hi ding hi. A masa penin Khrih hi a, Khrih hong paikik ciangin ama pawlte khempeuh hingkik ding hi.\nTua ciangin Khrih in ukna, vangliatna, aana a nei ama galte khempeuh a zawhgawp khit ciangin Pa Pasian tungah ukna aana ap ding a, tua ciangin hih leitung hun beina hong tung ding hi.\nBang hang hiam cih leh Pasian in a galte khempeuh zo-in a khenuai-ah a koihkhit hundong mateng Khrih in uk ding hi.\nA tawpna-ah suksiat ding a gal nunung pen in sihna ahi hi.\nBang hang hiam cih leh Lai Siangtho in, "Pasian in na khempeuh ama khenuai-ah koih hi," na ci hi. "Na khempeuh," a cih ciangin Khrih khutnuai-ah na khempeuh a koih Pasian mahmah simloh a vekpi-in a huamkhin ahihna kitel hi.\nKhrih khutnuai-ah na khempeuh a kikoih ciangin ama khutnuai-ah na khempeuh a koihsak Pasian khutnuai-ah Tapa mahmah zong om ding a, Pasian pen na khempeuh leh a kuamah peuh tungah a lianpen hi ding hi.\nTua ciangin thu khatah, a sisa mite tangdingin tui a kiphum mite in bang a deihna uh ahi hiam? Misite kihingkik sak hetlo ding ahih leh bang hangin a sisate tangdingin tui kiphum ahi uh hiam?\nA site hinkikna omlo ding hi leh bang hangin kote in nisimin gimna leh sihna zah dong dingin lauhuaina thuakin na sem nuam ding ka hi uh hiam?\nSanggamte aw, i Topa Jesuh Khrih thu-ah note hangin ka kisaktheih zah mah bangin nisim mahin sihna a thuakthuak ka hi hi.\nHih leitunga phattuamna ding bekin ngaihsun ni ci lehang, sahang tawh kilai bang keekin Efesa khuamite tawh ka kihihna uhah gim thaman bang ngah ka ahi hiam? Misite hinkikna omlo ding hi leh, "Zing ciangin si khading ihih manin i duhduhin an ne zu ne-in nuamtakin om ni," ci-in paunak a om bangin gamtat lel ding ahi hi.\nSanggamte aw, mi khemsa-in ta kei un. Kikholhpih hoihlote in mi siasak thei hi.\nHoihtakin thu ngaihsun phakik un la, mawhna gamta nawn kei un. Note pawlkhat in Pasian thei hetlo na hih manun maizumhuai mahmah hi.\nMi pawlkhatte in, "A sisa mite bangci thawhkik ding a, bang pumpi tawh thokik ding ahi hiam?" cikha thei hi.\nTua bang ngaihsutna haihuai mahmah hi. Khaici na tuh uh ciangin a muatlopi-in hong po theilo hi.\nMangbuhci ahi a, khaici dang khat peuhpeuh ahi zongin na tuh uh ciangin hong po-in a khankhit ciangin a kung omzia dingteng tawh a tuh na hi kei uh a, a khaici bek a tuh na hi uh hi.\nAhi zongin Pasian in ama hoihsak bangin a kung ding na pia a, khaici nam tuamtuamte-a ding kung nam tuamtuam a guan hi.\nTua mah bangin sa a nei nuntakna nam khempeuh zong a sa kibang kimlo hi. Mihing sa, ganhing sa, vasa sa, ngasa sa, cih bangin a nam tuamtuam a om hi.\nVantung pumpi om a, leitung pumpi zong om hi. Vantung pumpi a hoihna a tuam khat hi a, leitung pumpi a hoihna zong a tuam khat mah ahi hi.\nNi a hoihna a tuam khat hi a, kha a hoihna a tuam khat hi a, aksite a hoihna a tuam khat mah ahi hi. Aksite nangawn a hoihna a tuamtuamin omlai hi.\nMisite a thawhkikna zong hihte mah tawh kibang hi. A kiphum pen a muat thei hi a, a thokik pen a muat theilo ahi hi.\nA kiphum laitakin hatloin melsia a, a kithawhsak kik ciangin thahatin a melhoih hi.\nA kiphum laitakin leitung pumpi hi a, a kithawhsak kik ciangin kha pumpi ahi hi. Leitung pumpi a om mah bangin kha pumpi zong a omding ahi hi.\nTua ahih manin Lai Siangtho in, "A masa Adam pen leitung nuntakna a nei mihing hong suak hi," na ci hi. Ahi zongin a nunung Adam pen nuntakna a pia thei Kha ahi hi.\nAhi zongin kha pumpi a om masa hiloin leitung pumpi a om masa hi a, leitung pumpi a omkhit ciangin kha pumpi a omthei pan ahi hi.\nA masa Adam pen leitung leivui tawh a kibawl hi a, a nunung Adam pen vantung panin a hong pai ahi hi.\nLeitung tawh a kipawl mite pen lei tawh a kibawl mite tawh a kibang hi a, vantung tawh a kipawl mite pen vantung panin a hong pai mipa tawh a kibang ahi hi.\nEite in lei tawh a kibawl mite lim i puak mah bangin vantung panin a hong pai Mipa lim zong a pua ding ihi hi.\nSanggamte aw, note kiangah ka hong gennop thu in: Pasian Ukna sungah hih leitung silesa pumpi lut theilo ding a, a siathei pumpi pen a siatheilo pumpi suak theilo ding hi.\nKuamah kim in a theihloh thusim khat na ngai un. Eite khempeuh a si khin ding ihi kei a, thakhatthu-in a kikheelvat ding ihi hi.\nPeengkul nunung hong gin ciangin mitphiat kikal sungin i kikheelpak ding hi. Bang hang hiam cih leh peengkul hong gin ciangin misite a sithei nawnlo dingin hong tho ding a, i vekpi-in i kikheel ding hi.\nA muatthei pumpi pen a muattheilo pumpi-in hong kikheel ding a, a sithei pumpi pen a sitheilo pumpi-in hong kikheel ding hi.\nA muatthei pen a muattheilo hong suakin, a sithei pen a sitheilo hong suah ciangin Lai Siangtho thu hong tung taktak ding hi. Lai Siangtho in, "Sihna maimangin gualzawhna in khuplet hi.\nSihna aw, na gualzawhna koi-ah om a, midangte na suksiat zawhna ding na thahatna koi-ah omta ahi hiam?" na ci hi.\nSihna a pianna mawhna hang hi a, mawhna a kitheihna Thukham hang ahi hi.\nAhi zongin i Topa Jesuh Khrih hangin gualzawhna a hong pia Pasian tungah i lung a dam hi.\nTua ahih ciangin ka hong it sanggamte aw, Topa hangin na nasepnate uh a mawkna hi ngei hetlo hi, ci-in na theih uh mah bangin Topa-a dingin a tawntungin na sem un la, ling hetloin lungsim kiptakin na om ta un.\nTedim Lai Siangtho / Laibu: Korin Masa 15


url: =Multi-media journalism a sin nuam ten scholarship ki siau thei :: ZOMI DAILY\nMulti-media journalism a sin nuam ten scholarship ki siau thei\nposted on 20 August 2016 at 1:44 pm Lomkholna: Myanmar, News\nMulti-media Journalism a sin nuam te in Myanmar Journalism Institute(MJI) ah kisin thei in sum leh pai haksat na a nei te in scholarship ki siau thei hi ci-in tuni zanni MJI zum ah press conferece pan Training Director U Sein Win in gen hi.\n“Ko pen ka hih theih zah vua state leh division pan a kim tak in ki hel sak nuam hi ungh. Tua ahih man in hih pen တိုင္းရင္းသား te in zong hong siauh ding hanthwn ungh. Tua ban ah hihpen experiences kullo in journalist a sem nuam khempeuh sin thei in sum leh pai haksa takpi te pen scholarship ki siau thei” hi ci in gen hi.\nScholarship pen nam nih om a Yangon a om te leh နယ္ pan ့hong pai te a ding in khen uh hi. နယ္ pan a pai te pen omna leh nekleh dawm sik ding in sang sum pen နယ္ pan hi ta leh Yangon pan hi ta leh 2,000,000 bei ding hi-in tualak pan 500000 paik kul ding hi. ahih hang a nei vetlo te tawh pen kiho theih hi ci in Training Director U Sein Win in gen hi.\n“Hih pen a batch nih na hi in nungkum a sang hoihzaw ding hi bannghang hiam cihleh Media marketing I cih pen a hun zui a, a ki laihlaih hi a tuamah bang in tukum pen nungkum a sang a cingzaw in sin kha toto ding uh hi” ci in U Sein Win in gen hi.\nHihpen full time bacth nih na hi in batch msa in mi 19 kah uh a May kha sung in diploma buaih pia hi. Tua lak pan in a gualzo Win Kyaw in hih pen kei a ding in ding in nasep dan leh a thu mahmah in siam zaw ing kei leh kei zong ki muan na ngah ing ci hi.\n“Hih lai ah kah ding pen a kuama peuh thapia nuam ing, van leh na; Camreac cihte a kim in om in a thubek hilo in a kisem takpi hi in hih sang man ciang ei leh ei kimuan na neih ban ah kawlgam ah hih bek om ahih na tawh kizui in nasep pen zon hak lo hi” ci hi.\nMJI pen Journalism tawh kisai kawlgam ah diploma course a masa pen hi in 2014 May kha ni 4 ni in kiphuan hi. Part time diploma course leh Full time diploma course nei uh hi. part time zong a batch nih na te akah lai tak hi in hi. deadline pen september kha bei dong ngah hi.\nA siau nuam te in www.mjimyanmar.org pan in form ki download thei in theih beh nop i neih leh communications@mjimyanmar.org phone no: 09786232400 Soe Moe Zaw kiang ah phone pan ahizong mail pan a hi zong ki dong thei hi.\n#scholarhip available #Myanmarjournalisminstitute\nPhoto: first batch sangnau pangte\nPrevious: ZAM Thupuak :: 21 August 2016\nNext: Gambup Innpi (Hluttaw) Hawhna ~ Bob Tuangpi\nRohingya te huhna piading Malaysia Tembaw Yangon tungta ~ ZD


url: =A Pasal Adingin Thungen | June 5 ~ MUC\nA Pasal Adingin Thungen | June 5\nAdmin 7:25:00 PM Articles, MISSION NEWS\nMEXICO June 5\nEsther Garcia, 35\nEsther in kum 12 a phak a kipan nitak a lup dingsialin, “Ka pasal ding hong pia in,” ci-in thungen hi. Esther pa in zukham den hi; a zi tawh kitawng den hi. A zukham ciangin a zi leh a tanu Esther temta khat tawh vau den hi. Khat veivei ciangin temta tawh deng hi; dengkha sam lo hi. Esther in a taktakin thunget dan ding thei lo hi. Ahi zongin Pasian in hong huh ding hi, cih um hi. A lawmte khat a hopih bangin Pasian hopih hi.\n“Pasal hoih khat hong pia in, innkuan nuam khat hong ngahsak in, tapa khat hong pia in” ci-in Topa tung pan ngen hi. University sangkah a zawhkhit ciangin Esther in Luis tawh kimu uh hi. Amah pen zatui zuakna mun khatah nasem hi. Kimu khawm zelzel uh hi. Luis in Sabbath ni ciangin kikhawm dingin zawn thei zel hi.Esther in kikhawmin zui thei zel a, nuamsa mahmah hi. Pawlpi mite’n Esther limtak muak uh a, nidangin a ngah ngei loh lungnopna ngah thei hi.\nThugensia pa in Daniel thu gen a, Esther bil ah pasal khat in hopihna aw khat a za hi. Hih mun in nangma ading hi. Na pawlpi pen na pawlpi ding hi, cih hopihna khat za hi. Esther in Luis en a, “ Hong hopih na hiam” ci-in dong hi.\n“Hopih kei veng ee,” ci-in Luis in dawng kik hi.\nEsther in kua hi ding hiam tua bangin a hopih ci-in lamdangsa hi. Kikhopna pan a ciah khit ciangin, a zak thute ngaihsunsun hi.\n“Hih mun in nangma mun hi. Hih pawlpi in nangma pawlp hi ding hi,” cih bekbek a lungsim ah hong suak hi. Esther in tua bangin a hopih kua hi ding hiam cih pen thei lo hi.\nSabbath ni hong tunkik ciangin Luis in Lai Siangtho thusinpihna munah Esther vapai pih hi. A zingciangin Luis sanggam nu le a pasal in Esther innah va hawh uh ciangin lungdam mahmah hi.\nEsther in Piansakna thu leh Thukham Sawm thute a zak ciangin theibeh semsem nuamin amah leh amah in Lai Siangtho kantel hi.\nSunday ni nitak lam khat Esther in Lai Siangtho thusinin a omlaitakin a pa in zukhamsa-in inn hong ciah hi. Amah in Adventist thu-um nupa khat mu a, anhuanbuk sungah a lutsuak hi.\nEsther in pakan, kuangging khawng a za hi. Tua ciangin a pa in Esther sam hi. Esther a vapai ciangin a pa in temta tawh na vau hi. “ Inn panin na lawmte tawh paikhia in,” ci-in sawl hi. “ Na paikhiat kei uhleh kong that ding hi,” ci-in hehsa-in hawlkhia hi. Tua aw pen a pa aw hi lo hi. Esther in tua bangin a pa maitang mu ngei lo hi. A pa mel pua nawn lo-in midang mel khat pua hi. A pa hopih dingin ngaihsun hi. “ Aw damtakin gen in” ci-in a pa kho a, “ Zudawn, zatep hi keng, Lai Siangtho thu a kan hi bek ing, hih pen kei adingin thuhoih hi,” ci-in a pa dawngkik hi.\nA pa in Esther nial veve hi. “Hih mite leh nang hong thatkhawm ning,” ci-in hanghang hi. Esther in a lawmte tungah na ciahkhia phot un, ci-in sawl hi. Thungenkhopna nei-in tua khit ciangin a lawmte zong ciahkhia uh hi. A lawmte ciah khiat khit ciangin Esther in a lupna inn sungah lutin khitui luangin kap hi.\n“Topa aw, hong huh in. Hih bang tawh nungta nuam keng,” ci-in thungen hi.\nTua khit ciang Esther in lungnopna khat ngah hi. A pa in leengkha khansung ah tu mu hi.A pa in Esther amuh ciangin zahpih nuihsan hi. Esther in tua pen a pa nui hi lo hi, cih thei ahi manin a lupna inn sung lut kikin thungen hi.\n“Topa aw, ka nuntakna-ah bang deih na hiam? ci-in thungen hi. Thakhat thu-in Topa deihna phawkpah hi. Topa tungah kipia-in kituiphum ding a khensat pah hi.\nTu-in kum 8 khit ciangin Esther in Amatitan Seventh-day Adventist pawlpi-ah khangno makai khatin om hi. Luis tawh kiteng uh a, ama lamet bangin ta pasal khat nei uh hi.\n“Pasal hoih khat, leh tapa khat Topa tung ka ngen a, Topa in hong pia hi,” ci-in pulaak hi.\n2018 kum quarter masa Sababth School sumpi in Southeast zato innpi ah kizang hi. Hih khua ah Esther-te innkuan teeng uh hi.


url: =Urgent Need for Chin State Disaster Emergency Relief Fund (Chin State Dongtuak Huhna Ngetna) :: ZOMI DAILY\nposted on 18 August 2015 at 1:56 pm Lomkholna: Disaster, Langkhankhai, News, Zomi\nUrgent Need for Chin State Disaster Emergency Relief Fund (Chin State Dongtuak Huhna Ngetna – ခ်င္းျပည္နယ္ ေရေဘး ကယ္ဆယ္ေရးရံပံုေငြ အလ်ဴခံျခင္း)\nChin state kumpi in tu laitak Dongtuakte huhna dingin Kalaymyo Chin State Guest House ah Chin state Revenue Minister Pu Nang Za Mung in ama zum nasemte tawh Kalaymyo tutphahin August 1 ni panin Chin state gamsung Kialhuhna Zum hong hi. Adiakin Chin state saklam gam – Hakha, Falam, Tedim, Rih, Tonzang leh Cikha gamsung leh khanglam Chin state gamsung ah Paletwa siatna tam mahmah hi cih kiza hi.\nChin state sung ah Chin kumpi omna Hakha khua ah haksatna atuak tampen hi. Falam – Hakha leh Gangaw – Hakha kikal lampi naksiat mahmah a, antang lei ding nangawn om nawnlo hi. Jeep pai theihnading kibawlpak a, antang kipua to sak ta hi ciin Mangpi Pu Nang Za Mung in gen hi.\nFalam leh Tedim leh adangte ah Kawlpi leh India panin antang tawmtawh kipua thei panpan a, hin gimnam panpan hi. I zaksa mah bangin Chin state siatna nasia lua ahih manin Chin state kumpi in Kawlgam leh gamdang panin huhna ngen uhi.\nZomite in zong hih kumpi huhna phual ah pia zo lehang Chin state kumpi ahuh suak ding hang a, Chin state sung ah ei Tedim Tonzang Cikha lamte huhna zong akihel khawm ahi hi. Chin state huhna sum leh vante Chin state Donghu tavuannei Sia Nang Za Mung Budget Mangpi, Kalaymyo Chin Guest House zum ah kipia thei hi. Kipawlnate ah ipaisak bangin kumpi tawnin paisak leng huhna pia veve, kumpi tawnin pia leng kumpi theihpih ban ah eimite mah in ngah kha veve ding hi. Gamdang huhna tawmtawm atungpan hi a, huhna tampi kisam lai hi.\nHuhna piakna ding address pen attach tawh kong puak hi. Zomi akua mapeuh in Chin state Kialhuna pia ciat ni ciin kong hanthawn hi.\nGamdang huhna tawh kisaiin :-\n1. India kumpi huhna antang ip 300 pen August 6 niin vanleng in 2vei puak a, tua India huhna antang khempeuh Chin state buaina nasiapen Hakha khuapi ah jeeo 6 tawh kipuak to ta hi.\n2. Yangon panin\nစိမ္းေရာင္စိုအဖဲြ႕ leh Mother Construction company panin antang ip 500 apiakna lak ah Hakha antang ip 300, Tedim ip 80, Tonzang ip 80, Falam ip 40 kihawmsak hi.\n3. China – Sengam huhna: Tuipuanbuuk 202 August 8 niin tung ta hi.\nHuhna tawh kisaiin thu kigen tuamtuam leh thuleng atam hangin Pu Hung Ngai mawhsakna ding omlo a, Chin state kumpi thukimna leh apiate deihna tawh Kialna ahaksa deuh keh aphadawm zuiin kihawm a, Hakha mah Kialthuak tampen ahih manin atamzaw apai hi ciin Mangpi Pu Nang Za Mung in gen hi.\nChin State Kialhuhna puakna ding mun:\n1 Pu Nang Za Mung(Mangpi) – Ph: 092450293, 0933346222\n2 U Soe Linn Thein (AD) – ph: 09449252169, 09255994739\n3 Myo Min Oo(ဒုဦးစီးမွႈဳး) – ph: 0931773777\nChin State Government Sub- Office\nChin State Guest House\nAnawratha Rd. Tat Oo Veng\nBus Station, Kalaymyo\nPrevious: Bhutan innkuan khat tungpan Lesson\nNext: A theihuai Hai 2 thu


url: =Laithiangtho Dokna (Samuel Niina 1-2) ~ Thu Tatuam (Siyin News)\nLaithiangtho Dokna (Samuel Niina 1-2)\nMonday, October 20, 2014 Laithiangtho Dokna No comments\n1. Saul ii thi thu a son khangnopa akuate ziam?\nc. Saul ngalvan puapa\n2. Saul thi thu ako pa in, Saul ii ___ le hak sia David puak hi.\nb. kumpi lukhu\n3. Saul te pata le Israel athite hang David le amite ___ hi.\na. ni thum an ngawl\nb. mualtung kaato in kap\nc. ni khat an ne ngawl\n4. Saul kathat akicipa sia akua hang in thi ziam?\nb. David ngalkap khat\nc. Ama hang in\n5. Saul le Jonathan atu kaatap late sia akute tung ah kihilsawn ziam?\nc. David nungzuite\n6. Saulte pata thi hang in akuate lungdam tu David in uk ngawl ziam?\na. Palestine numeite\n7. Hebron sia akua ii sawlna taw David in la ziam?\n8. David sia kumpi in akuate in sathau noai ziam?\nc. Thiampi Zadok\n9. Ishbosheth taw Jordan Ngun kantan in atai sia akua ziam?\n10. Ishbosheth kumpi in akoipa sia bangna seam ziam?\n11. Judahte nguak David in kum bangza uk ziam?\na. Sali le lang\n12. Sazuk bangh in atai ngang pa akua ziam?\n6Ama in, “Kei sia Gilboa Mualvum tungah ka om luilam a, taciang Saul sia a tei neal in om hi, taciang ngalleang le siphu ngalkapte in ama neak va-ial zo uh hi. * 7Tasia ciang ama hong kiheak a, kei hong mu in hong sam a, ka zo hi. 8Ama in kei sia kua ka hi hong dongh a, Amalek mi ka hi hi, ci in ka son hi. 9Tasia ciang ama in, ‘Hong pai tan a, hong that tan, kei sia nasia takin liam zo a, a thi tu hi zo khi hi,’ hong ci hi. 10Tua ahikom ama kung ka zuan a, ka that hi, banghangziam cile puksuk po le ama sia a thi tu hi veve hi ci in ka he hi. Tua zawkciang, ama lu tung pan a kumpi lukhu le a baan tung pan a hak ka la a, tuate nang hong puak khi hi, topa awng,” ci hi.\n17David in Saul le a tapa Jonathan hi bangin kaatap a, 18tasia Judah mite tungah hil sawn tu in thu pia hi. ( Jashar Laibu sungah kikhum hi.) *\n19“Israel mual tungah ih lampuite thi zo! Ih ngalkap sung pan a hang bel teng kia zo!\n20Gath ah taangko heak vun, ahibale Ashkelon lampi liante ah taangko heak vun.\n21“Gilboa mualte tungah nguatui le daaitui kia heak vun; a lote ko ngawtaak tawntung tahen!\n22Jonathan ii thal sia thi theina hi a, Saul ii namsau in hesuakna sel hi,\n23“Saul le Jonathan, taza in lamdang in it huai, a nunna ah nungta khawm, a thina ah thi khawm;\n24“Israel a numeite awng, Saul kaatap vun! ama in puan san hoi hong silh sak a,\n25“Ngalkap hangte puk zo a, amate ngalphual ah kithatlum uh hi.\n26“Nang atu in khuangai khi hi, ka suapui Jonathan awng; bangza in kei atu in it huai ni ziam!\n27“Ngalkap hangte liik siat zo a, a ngalhiam uh te manna sel in kinusia hi.”\nSamuel Niina 2\nDavid Judah Kumpipa in Kikoi\n1Hisia zawkciang David in TOPA dongh a, “Judahte ii khuapinote khat a uk tu in la in ka pai tu ziam?” ci hi.\n“Pai in,” ci in TOPA in zo hi. “Koisung a sia ziam?” ci in, David in dongh hi.\nTOPA in, “Hebron” ci hi. 2Tua ahikom David in Hebron ah a zite nii ahi Jezreel pan a zi Ahinoam le Carmel pan Nabal ii meingongnu Abigail te kengin pai hi. * 3Ama in a mihingte le tuate ii innkuanpuite zongh paipui in, Hebron kiim a khuapinote ah teang uh hi. 4Tua zawkciang Judah a mite hong pai in David sia Judahte ii kumpipa tu in sathau noai uh hi. *\nGilead ngam Jabesh mite in Saul phum hi ci in David in a zaak ciangin, 5ama in mihing pawlkhat pai sak a, kam puak sak hi. “Na kumpipa tungah thumaanna na lak uh a, na phum uh hu in TOPA in thupha hong pia tahen. 6Tu in TOPA sia no tungah hong dikin hong thumaan tahen. Na nasepna te uh hu in kei zongh no pha takin hong vawt tu khi hi. 7Hat vun a, hang vun! Saul, na kumpipa uh sia thi zo a, Judah mite in kei sia a kumpipa tu in sathau hong noai zo hi,” ci hi.\nIshbosheth sia Israel Kumpipa in Kikoi\n8Saul ii ngalkap hon ukpipa Ner ii tapa Abner sia, Saul ii tapa Ishbosheth taw Jordan Ngun kantan in Mahanaim ah tai uh hi. 9Tua sungah Abner in Ishbosheth sia Gilead, Asher, Jezreel, Ephraim, Benjamin ngamkhen hi teng ii kumpipa in koi a, a tatak in Israel ngam buppi uk ahi hi. 10Israelte ii kumpipa tu in a kikoi hun in, ama sia kum sawmli pha a, taciang ama in kum nii sung uk hi.\nAhihang Judah minamte in David tungah thumaan uh a, 11taciang ama in Hebron panin Judahte kum sali le kum lang sung uk hi.\nIsraelte le Judahte Kilaklaw Ngal om\n12Abner le Ishbosheth ii uliante Mahanaim pan Gibeon khuapi ah pai uh hi. 13Zeruiah ii tapa Joab le David ii ulian dangte in amate taw ningh khat ii kungah kisii uh hi, amate in tua munah pawlkhatte ningh ii lang khat ah to in, pawlkhat te ningh ii a ngal langkhat ah to hi. 14Abner in Joab munah, “Eima sang tek panin khangnote pawlkhat veve sawlin kido kidem sak tawng,” ci hi.\nJoab in, “Hi ma hen,” ci hi.\n15Tua ahikom Ishbosheth le Benjamin namte taangin mihing sawm le niite, le David mihing sawm le niite kido uh hi. 16Misim in a ngal tek sia a lu uh pan kizamh in, namsau taw kihol a, mihing kul le li sia pukin thi siat uh hi. Tua ahikom Gibeon ah tua mun sia, “Namsau Lo” kici hi.\n17Tua zawkciang kidona nasia mama khat hong nei uh a, David ii mite in Abner le Israelte zothal uh hi. 18Zeruiah ii tapate thum tua sungah kihel hi: Joab, Abishai, le Asahel ahi uh hi. Asahel sia a kii mama sazuk bangin a tai ngang a, 19Abner a tangtan in del hi. 20Abner in nung lee et kik a, “Hong del sia nangma Asahel ni ziam?” ci hi.\nAma in “Hi khi hi,” ci in zo hi.\n21Abner in, “Kei hong del heak in. Ngalkapte that in a, a nei po laak sak in,” ci hi. Ahihang Asahel in ama del tan lai hi. 22Khat vei ma Abner in, “Hong del heak in. Banghang nang hong thatlum sak hamtang tu ni ziam? Tabang hi leng bangbangin na suapui pa Joab maitang en ngam tu khi ziam?” ci hi. 23Ahihang Asahel in a tawlnga nuam bua hi; tua ahikom Abner in a tei taw a nungsang a khaw le Asahel ii ngil panin kha a, a nungah pailet hi. Asahel pukin thi hi, taciang tuak a lupna mun ah hong pai peuma in tawlnga in en uh hi.\n24Ahihang Joab le Abishai in Abner ii nung hong zuizen uh a, ni tum ciangin Giah ngam ii nisuana sang, Gibeon dui paina lampi tung Ammah mual hong theng hi. 25Benjamin mite in Abner ii kiim ah hong kikhawmtua uh a, mual khat ii tungah ngal nanna mun la uh hi. 26Aner in Joab oksan a, “Tawp hun nei ngawlin kido tan tu hi ziam? A khakbel ciang thin lalna sim ngawl bangma dang taang nawn ngawl tu ci in mu thei ngawl nu ziam? Ko sia na ngam mipuite khu hi. Na mite munah ko hong del a tawp natu thu na piak tu bangtan vei hai tu ziam?” ci hi.\n27Joab in zo a, “Pau ngawl hi thong lete ka mite in zingsang khuavak dong hong del tu hi, ci in a nungta Pathian taw kiciam ngam khi hi,” ci hi. 28Tua zawkciang Joab in, Israelte a del teng a tawp natu in lemle tum hi, tabangin kidona tawp uh hi.\n29Abner le a mihingte sia Jordan Kuam dungah zankhua in pai uh hi; amate Jordan Ngun hong kantan uh a, a zingsang kik dong pai suakin, Mahanaim hong theng kik uh hi.\n30Joab in ngal del a tawp zawkciang a mite a khoptua le Asahel kihel ngawl a kingawmin mihing sawm le kua kisamh hi. 31David ii mihingte in Benjamin nam Abner ii mihingte 360 that uh hi. 32Joab le a mite in Asahel luang la in, Bethlehem khua a innkuan ii thaan ah phum uh hi. Taciang zankhua in pai a, zing khuavak bek in Hebron hong theng kik uh hi.


url: =Aphawk huai mahmah Pu SB Len Cin Thang :: ZOMI DAILY\nAphawk huai mahmah Pu SB Len Cin Thang\nposted on 7 March 2019 at 6:02 pm Lomkholna: News, Thangboi, Zomi\nHunkhat lai in Zomi suangbawl sung ah akithei mahmah khat ahi Pu SB Dai Cin (L) i tapa Pu SB Len Cin Thang in tuni (March 6, 2019) ni in Zangkong pan in hong nusia ta cih thu kazak ciang in Zomi te’n atheih huai leh aphawk huai thu pawlkhat ka lungsim sung ah hong suak dandan hi.\nAdiak in Pu SB Len Cin Thang(a) SB Thangno in Zomite’ ading in apiakkhiatnate suut tham cing tam mahmah hi. Ka theih khak loh tampi omlai ding a, ka theih khak pawlkhat suut samsam leng:\nZNC Thugenna Ding\n1990 kum May kha kawlgambup kitelpi ah akidem ding party te in TV pan in thugenna ding ah ZNC in agen zawhna ding in akisam sum leh paaite Pu SB Len Cin Thang in sik hi.\nPu Cin Sian Thang Panpih Den\nKawl galkap te’n hong ukcip hunlai dawi havang kal ah gamvai nasemte apanpih ding mi ahaksat mahmah hunlaite in Pu Cin Sian Thang leh alawmte Pu SB Len Cin Thang in panpih tinten den hi. Apanpihna katheihpih tam mahmah hi. Atawpna teh Pu Cin Sian Thang EBC pawlpi ah alutna vawt zong tua hang mah ahi hi.\nTuhun “Tender” ngahnop man a mi mai-et te dan hi peuhmah lo hi. Tua hunlai in gam nasemte panpihna hang in metna om peuhmah lo ban ah gilbem akitung thei lua dinmun ahi hi.\nJohn William Yettaw Hun Lai\n2009 kum May kha sung in American te John William Yettaw tuipek in Daw ASSK’ inn ah aguklutna tawh kisai in Aung San Su Kyi insein gilbem ah thu kisit hi.\nTua thu leitung i headline news ah suakden hi. Aung San Su Kyi panpihna in Insein gilbem mai ah va kitu zel hi. Tua lai paiding Zangkong ah Zomi kuamah kingah zolo hi. Tua kimlai Pu SB Len Cin Thang in a mawtaw tawh hong kha ziau hi. Mat leh hen thuak theih luatna ding dinmun himah tase leh laulo tak in keimah Mung Laan Thang leh Pu Cin Sian Thang te Insein gilbem mai dong a mawtaw tawh hong kha hi.\nZomi Movement Panpih Pa\nHun haksat mahmah laite in Zomi Movement apanpih ding mi haksa mahmah hi. Lau huai mahmah ban ah metna ding om hiaulo ahih man in ahiding mah ahi hi. Tua kawmkal ah Zomi suangbawl mihau khat ahi Pu SB Len Cin Thang in Zomi Movement apanpih tiilteel pen Zomi te’n ciapteh huai in phawk huai hi.\nAdam loh sung kava veh zel a thu zong kava ngetsak zel hi. Aki hopih theih lai in zong va hawh leng ih gam ih lei vai mah lung himawh mahmah ahih lam katel mahmah a mi pammaih mahmah khat in ka ciamteh hi.\nMarch kha ni 8 ni kivui ding ci ahih man in lap zolo sawnsawn ding suak ing. Amah tawh kisai ka kithuah khaknate uh kagen nop kasuut nop bel tam mahmah lai.\nPu SB Len Cin Thang aw pammaih mahmah teh. Nang bang mi ding Zomi te’n kisam mahmah lai ung. Ong hong mahmah nung. Lungnuam takin na paita in, Dahna Lianpi Tawh, Mung Laan Thang, Tonzang, Zogam\nPrevious: Hawmsiam nungta nebum puksi ~ Pau Sian Lian\nNext: Laisiangtho sunga Nute ~ Cing Ngaih Khawm\nGual tawh tanbang kimna\nKumthak muakna in Myanmar gambupah thongkia mi 8500 ki khahkhia\nZogam sung pan Arakan Army te apai khiatkei uhleh Galvai tawh kipat kulding ci-in CNF in gen ~ CS Mung\nVanleng sungah meikhu kidim ahih manin Passenger te patau mahmah\nNashville khua khualzinna (Zomi Nam Ni Zinmang)\nIndia, Bangalore City ah Gas bung puakkham in inn kicim, mi 6 si\nUS Maryland pan Pa Kai Lien Khup (Tuikhal, Phiamphu beh) in hongnusia\nKimpu leh Kimpi – 28 ~ Hau Za Cin\nAll D ngah pahtawina lungdam kohna